HRVATSKI PRAVOPIS 


O hrvatskome pravopisu lege artis raspravlja se, odprilike, stoljeće i pol. To, za 
jezikoslovlje marginalno, no za vanjsku fizionomiju jezika prevažno pitanje 
razvlači se_i u hrvatskoj javnosti raspaljuje nevjerojatne strasti poglavito zbog 
političke dimenzije koja prati pravopisne promjene, te simboličko-nacionalne 
oznake koju je, silom povijesti, poprimila pravopisna problematika. S tim u 
svezi valja navesti nekoliko pristupnih pripomenaka: 


1.1. hrvatski i srpski jezici konačno su se standardizirali tijekom 19. stoljeća, 
oba- iako na različite načine- u ozračju panslavenske ideologije i ideologema 
južnoslavenske uzajamnosti. Ta vrjemenska izmjera i «bratstvojedinstvujušča» 
južnoslavenska ideologija su, jednako kao, a i možda i više od štokavske 
narječne osnovice obaju jezika, dovele do pravopisnih srazova, sukoba i 
pokušaja ujednake dvaju pravopisnih tradicija, jer je trjebalo ostvarivati, svim 
sredstvima, proklamaciju iz Bečkoga «dogovora» iz 1850: «Jedan narod jednu 
književnost treba da ima» ! To, što se nije radilo o jednom narodu, a ni o jednoj 
književnosti- to gore po jezike. 


1.2. hrvatski je jezik, za razliku od srpskoga, povijesni jezik, tj. jezik natopljen 
povijesti svoga nastajanja i oblikovanja. U njem nema radikalnih rezova kao što 
bijaše onaj Vuka Karadžića u srpskom; također, u njem su pohranjene značajke 
po kojima se razlikuje od srpskoga: povijest jezika kao instrumenta pismenosti i 
književnosti, njegova tronarječnost i prožimanje te tronarječnosti u gradnji 
idioma i, kao možda najvažnija razlučnica, jezični purizam rasplamsavši se u 19. 
stoljeću, no vukući korijen još iz doba renesansne regionalne dubrovačke 
književnosti (kao što je ilustrirao akademik Katičić na primjeru pogrješaka u 
Zlatarićevu prijevodu Tassovoga «Aminte»). U pravopisu se to odražava u 
pokušaju dijela hrvatskih jezikoslovaca da njeka pravopisna rješenja svjesno 
«naslone» na primjere iz djela hrvatske književnosti i filologije iz 16. i 17. 
stoljeća, kao i u ilustracijama iz hrvatske pismenosti stare 10 stoljeća koja bi- 
mišljenje je pravopisnih polemičara-trjebala poslužiti kao završni udarac u 
afirmaciji jednih i potiskivanju drugih pravopisnih rješidaba. Srpska filologija, 
razvidno je, nema takav polemički aparat ni stil argumentacije: za nju sve 
počinje od Vuka i narodne pjesme koju je ovaj zabilježio. 


1.3. suvrjemene pravopisne polemike posljedak su svađa i nesuglasica oko 
oblika književnoga jezika što su se radikalizirale u hrvatskoj javnosti u 
šezdesetima i sedamdesetima godinama 19. stoljeća, a koje su se manifestirale u 


sukobu pristaša Zagrebačke škole i drugoga naraštaja tzv. hrvatskih vukovaca ili 
daničićevaca. Jedno od najučenijih djela o hrvatskome pravopisu, «Naš 
pravopis» Vatroslava Jagića, objelodanjeno je 1864. i tu bismo godinu, ili 
desetljeće, mogli uzeti kao polaznicu modernih rasprava o hrvatskome 
pravopisu. Naravno, hrvatska je pravopisna i slovopisna problematika daleko 
starija: u njoj nalazimo djela poput Đamanjićevog (1639.), Gajeva (1830.) , 
Starčevićevoga protivljenja «organičkom» zagrebačkom (ilirskom) pravopisu i 
«rogatim» i «osedlanim» slovima (1847.) - no, ta djela po svojoj tematici 
spadaju u predpovijest modernih raspri o pravopisu jer su njihove prijepornice 
odavno prihvaćena slovopisna rješenja ili izrazi koje više nitko ne dovodi u 
pitanje. 


ARGUMENTI I PRIMJEDBE O NARAVI HRVATSKOGA PRAVOPISA 


2.1. U pravopisnim se polemikama o hrvatskome pravopisu uglavnom 
suprotstavljaju dva načela: fonološko (izgovorno, fonemsko, «fonetičko», 
glasovno, zvučno) i morfonološko (morfemsko, morfološko, morfofonološko, 
tvorbeno, kori(j)ensko, «etimološko»). Mi ćemo rabiti pojmove izgovorno i 
tvorbeno načelo. Nakon radoblja prevlasti pretežito tvorbenoga pravopisa, koji 
je dominirao u hrvatskoj pismenosti do kraja devedesetih godina 19. stoljeća, 
izgovorno, propisano «Hrvatskim pravopisom» Ivana Broza iz 1892., postaje, 
stjecajem mješavine društvenih, nacionalnoideoloških i političkih okolnosti, 
prevladavajuće načelo hrvatskoga pravopisanja-uz kratak prijekid u doba NDH, 
1941./1942.-1945.- do danas. 


2.2. Budući da je izgovorni pravopis- uz praktički nikakav odpor- nametnula 
madžaronsko-khuenovska vlast, a njegovi su oblikovatelji i promicatelji bili 
jugounitarnom ideologijom zadojeni jezikoslovci, taj je pravopis, u očima nekih 
(valja reći manjine) hrvatskih kulturnih djelatnika (p)ostao simbol nasilja nad 
hrvatskim jezikom i savijanja i uguravanja hrvatštine u jezik što ga je stilizirao 
srpski filolog, etnograf i ideolog Vuk Karadžić, a koji bijaše oblikovateljem 
moderne velikosrpske ideologije s dalekosežnim pretenzijama na hrvatsku 
jezičnu i općekulturnu baštinu. U tom je mentalnom sklopu izgovorni pravopis 
izjednačen sa «srpskim» (pače, oktroiranjem «vukovskoga» jezika koji je dobio 
ekskluzivno srpsku i velikosrpsku ekspanzionističku boju), a tvorbeni s izvorno 
«hrvatskim» jezikom (iako je izgovorno načelo nazočno, pa i prevladavajuće u 
predpreporodnoj, napose uzornoj dubrovačkoj hrvatskoj književnosti, a sam su 
hrvatski tvorbeni pravopis njegovi tvorci (Bogoslav Šulek, Adolfo Veber 
Tkalčević) «opravdavali» panslavenskim i općejužnoslavenskim ideološkim 
obrascima). 


2.3. Hrvatski je jezik u više od stotinu godina i u svojoj vanjskoj fizionomiji 
polučio gipku postojanost/elastičnu stabilnost što je odlika standardnih jezika; 
na njemu (kao i ostalim standardnim jezicima) opstoji nacionalna civilizacija na 
svim poljima života (pravo, mediji tiskani i elektronski, vojska, beletristika, 
školstvo na svim razinama, ..), pa je stoga nepotrjeban (i nemoguć) radikalniji 
zahvat u jezičnu materiju na bilo kojem polju, uključiv i pravopisno. To znači da 
je odklon od pravopisnih propisa danih u službenim hrvatskim pravopisima 
(Babić-Finka-Moguš: Hrvatski pravopis, 1994.; Babić-Ham: Hrvatski školski 
pravopis, 2005.) moguć jedino u vrlo malim postotcima- recimo 3% ili 5%, no 
nikako u 20 ili 30% pravopisnih pravila. 


2.4. Sama je dilema «izgovorni ili tvorbeni» (ili, po starom, emocijama 
nabijenom ideologemu: «fonetički ili etimologički», «zvučni ili kori(j)enski») 
jednostavno- bespredmetna. Hrvatska je dopreporodna pravopisna tradicija 
bogata ilustracijama i jednoga i drugoga načela, a uzev ju kao polazište pravi je 
zadatak zapravo jednostavan: dotjerati postojeći pravopis do veće 
funkcionalnosti i logičnosti koja ne će ići na uštrb izražajnosti i «povijesnosti». 


2.5. Njekoliko je argumenata i silnica moguće navesti kod dopune pravopisnih 
pravila: 


a) bilo bi dobro da pravopis odslikava cjelokupnu hrvatsku pismenost u zadnjih 
desetak stoljeća, na sva tri narječja i tri pisma (glagoljica, bosančica/hrvatska 
ćirilica, latinica). Iako je dosta urađeno na tekstološkoj obradbi hrvatske jezične 
baštine, a imamo i fundamentalno-iako tezično-djelo Tome Maretića: «Istorija 
hrvatskoga pravopisa latinskijem slovima», 1889. (pokriva razdoblje od 1495. 
do 1835.)- svakomu je razumnomu jasno da takav pristup ne vodi nikamo. 
Naime, u hrvatskoj pisanoj riječi nalazimo podkrjepu za bilo koju tezu ili 
protutezu. Sva su rješenja, bilo ona na crti tvorbenog, bilo izgovornog pravopisa, 
prisutna i dobro zastupljena u korpusu hrvatske pismenosti i književnosti. 
Dapače, lucidna primjedba Vatroslava Jagića, izrečena o Maretićevoj «Istoriji» 
i dalje stoji: auktor je, po Jagiću, pokušao cjelokupnu hrvatsku latiničnu 
pismenost od 15. do 19. stoljeća prikazati kao borbu između izgovornog i 
tvorbenog («fonetičkog» i «etimologičkog») načela, dok u stvarnosti to uopće 
nije bilo pitanje koje je postojalo u svijesti hrvatskih pisaca i leksikografa. 
Oprjeka «izgovorni»-«tvorbeni» nametnula se tek u drugoj polovici 19. stoljeća 
kao jedna od razlikovnica među dvjema školama koje su se borile za konačnu 
stilizaciju hrvatskoga književnoga jezika: Zagrebačke škole i 
vukovaca/daničićevaca (obje, uostalom, natopljene južnoslavenskom i 
općeslavenskom ideologijom), pa je projiciranje onodobnih filoloških borbi na 
profil pisanja njekog štokavskog pisca iz Bosne u 17. stoljeću ili kajkavskog u 
18. stoljeću ahistorijski i nebulozno. Sužavanje pak na korpus istaknutijih autora 
(Marulić, Držić, Kašić, Gundulić, Kačić) ništa bitno ne bi promijenilo- jedino bi 


donijelo nove dvojbe o tom koga uključiti u kanon. No, iako ne postoji 
jednoznačnost, jasan je smjer: hrvatski je pravopis povijesno sklop tvorbenog i 
izgovornog u kojem s razvitkom svjetovne književnosti sve više dominira 
izgovorni. 


b) svaki je pravopis kompromis. Nemoguće je propisati pravopisna pravila bez 
izuzetaka- kojih trjeba biti što manje, ali će ih uvijek biti. Ortografija nije 
aritmetika. 


C) pravopis mora biti funkcionalan, no funkcionalnost ne smije poništiti 
«estetski dojam», a kod flektivnih jezika kao što je hrvatski dobro je očuvati 
tvorbenu prozirnost u mjeri u kojoj je to moguće uzev u obzir glasovne 
promjene (npr., nemoguće je pisati listje, bratja ili grozdje) 


d) ne postoji jednostavno pravilo koje bi bilo dobro ustanoviti kao pravopisno 
načelo. Vrlo okvirno, moglo bi se reći: «Piši za um, obazirući se na sluh i vid, te 
poštujući naviku i inerciju. Ne piši samo kao što govoriš, niti jedino kao što 
misliš. Neka vodilja bude postojeći oblik pravopisanja, a preinake u cilju veće 
razlikovnosti, dotjeranosti, suvislosti i tvorbenosti. Starinski rečeno- pazi na 
«korijen» (bolje rečeno, gramatički morfem), ali u mjeri u kojoj to ne zaprječuje 
glatko pisanje.» 


e) opće je mjesto hrvatskoga jezikoslovlja da je Brozov izgovorni pravopis iz 
1892. prijekid s propisima Zagrebačke škole i uvedba vukovskoga 
«fonetičkoga»- uz tišim glasom izrečene primjedbe kako je pravopis koji je 
oblikovao Vuk Karadžić temeljen, većim dijelom, na hrvatskoj dopreporodnoj 
tradiciji, te da je Broz zapravo ponovo uveo dominantno hrvatsko pravopisno 
načelo, prevladavajuće do Gajeve reforme. No, pogledamo li pozornije, nameće 
se nekoliko zamjedaba: Brozu je Vuk Karadžić bio alfa i omega, pa iako je 
dobro poznavao hrvatsku jezičnu baštinu, dominirajući propisi u toj baštini nisu 
za Broza bili iole validan argument; jednostavna jednačba Brozov pravopis = 
Vukov ne stoji- prije bi se moglo govoriti o kompromisu između vukovskoga i 
pravopisa Zagrebačke škole, s težištem na vukovskom. Općepoznati primjeri 
odstupanja od vukovskoga izgovornoga su izvorno pisanje stranih imena, 
rastavljeno pisanje futura, nepostojanje jednačenja po zvučnosti kod predmetaka 
koji završavaju na «d» i glagola/imenice (odcijepiti, nadčovjek, odćušnuti), kao i 
nesigurnost u množinama imenica sa završetcima na —dak, -dac, -tak, -tac 
(primjeri ledac/ledci, letak/letci,..), te, u pravilima koja ne spadaju u pravopis 
kao takav, no koja čuvaju hrvatsku jezičnu tradiciju (tko, što, nitko, kemija, 
OpĆi,.. ..). Primjer karadžićevštine u pravopisu koja nije tradicijski utemeljena u 
hrvatskoj pismenosti i književnosti bio bi, možda, jedino u jednačenju 
predmetaka pod-, nad-, od- i sl.: hrvatska predvukovska tradicija ne poznaje 
oblike kao što su potpis, otklon, natkriliti, pretpostavka,..Praktički svi su ostali 


primjeri izgovornoga pravopisa ne samo zasvjedočeni, nego i prevladavajući u 
hrvatskoj dopreporodnoj tradiciji (vidjeti npr. članak Stjepana Ivšića «Uz 
«Pravopisne prijedloge» Povjerenstva za hrvatski jezik i «odvojeno mišljenje» 
dra. Marijana Stojkovića», Jezik, 38/3, 1991, Zagreb, gdje se navode primjeri iz 
opusa Dominka Zlatarića (slatka, optekal, raspa, društvo, devedeset, uspomena, 
ishodeći, tešku, muški,....), uključiv i one koji kao «previše fonetički» nisu ušli u 
hrvatski pravopis (platićeš, hrvacki, bogactvo, ..). Sumarno: Brozov je pravopis, 
koje ga god silnice i nakane oblikovale, na glavnoj crti hrvatskoga pravopisanja 
koje je u praksi kompromis izgovornoga i tvorbenoga načela i ne drži se 
grčevito ni jednog ni drugog; u taj su pravopis ušla i njeka rješenja Zagrebačke 
škole (što se uglavnom ignorira), a što je vidljivo i u nesigurnosti u 
množinskima završetcima tipa patci, mladci ili ledci, gdje pisac nije mogao, 
vjerojatno rastrzan između vukovske «fonetske» mitologije i tradicionalnoga 
hrvatskoga razlikovnoga pisanja množinskih oblika, sustavno provesti ni 
izgovorno ni tvorbeno načelo, pa je stvar ostavio nedorečenom. Vjerojatno 
jedini propis u kojem je prevladala karadžićevština koja nije utemeljena u 
hrvatskoj tradiciji jednačenje je predmetaka od-, nad- i sl. (otpisati, 
natpolovičan,..). U ostalim je rješidbama Brozov pravopis pravi 
kompromiserski- vidljivo je kolebanje između jekavskih i ekavskih oblika u 
izrazima pokrivenoga r: crijep/crjepovi i crepovi; oblici kao prijedsjednik koji su 
na crti «(i)jekavske» fizionomije jezika i pisanja, no u praksi se uvriježio jedino 
prijedlog, a ne i i prijedsjednik, pr(i)jedpostavka, prijedstavka, pr(i)jedkršćanski, 


POLITIČKA DIMENZIJA SUVRJEMENIH PRIJEPORA 


3.1. Stavimo li na stranu nerealne prijedloge što se pojavljuju na rubovima 
javnoga života (npr. ukidanje dijakritika i prijelaz na digramski slovopis, bliži 
poljskomu nego češkomu; povratak na stare množinske padeže u oblicima koji 
su vladali u Zagrebačkoj školi,..), lako je uočljivo da se borba za oblik 
hrvatskoga pravopisa vodi oko sitnica. No, budući da su i Bog i Sotona u 
detaljima, baš te sitnice nisu nipošto zanemarive po značaju za jezik i njegov 
identitet, iako su naizgled mikronske u poredbi s neosporavanim dijelom 
jezičnopravopisne materije. 


O čem se radi ? 


Jedna bi struja hrvatskih jezikoslovaca htjela održati pravopisni oblik onakvim 
kakav je bio u doba medenoga mjeseca idealizirane SFRJ. Naravno, ne mogu se 
sačuvati «baš sve» jugostečevine, no može se, pravopisnom politikom, inzistirati 
da, među inim u pravopisnom pogledu, fizionomija hrvatskoga jezika ne odstupi 
previše od one srpskoga jekavskoga (i srpskoga općenito), te se naravni trendovi 


divergencije hrvatske norme od one nametane većim dijelom postojanja 
jugoslavenskih država pokušavaju ironično diskvalificirati kao da se radi o 
«razjednačavanju po srpskosti» (nazivak Ive Pranjkovića), tj. o jezičnoj politici 
koja je zarobljenik situacije srodnosti sa srpskim, pa su normativni zahvati-po 
tom sudu- motivirani prije svega potezima koji smjeraju, po svaku cijenu, 
hrvatski odalečiti od srpskoga, makar i iracionalnim propisima. Ne ulazeći u 
pojedine normativne preporuke ove struje, u kojoj su najistaknutija imena Ivo 
Pranjković i Josip Silić, te više lingvista s njima kolegijalno, svjetonazorski i 
stručno povezanih, razvidno je sljedeće: pripadnici ove struje vrlo su šutljivi o 
nasilju nad hrvatskim koje se provodilo preko 70 godina, tako da su po njima 
«uobičajani» ili «dominantni» načini pisanja plod prirodnoga razvitka, a ne 
nasilja. Uzmemo li samo u obzir slučajave kao Europa/Evropa i 
odcijepiti/otcijepiti, jasno je da je ono što se prikazuje kao rezultat nenasilnih 
prirodnih procesa jednostavo posljedak višedesetljetnoga prisilja, često vojnoga 
i policijskoga. «Razjednačenje po srpskosti» itekako ima smisla, jer je 
istoznačno «jednačenju po hrvatskosti»- pojavi koja je je gurana u podzemlje 
političkom represijom. Hrvatska jezična politika mora, ako je hrvatska, jezična i 
politika, inter alia, poništiti sve rezulatate jugosrpskoga jezičnoga nametanja 
koje je išlo na disfiguraciju hrvatskoga- što god tko od pristaša statusa quo o tom 
mislio. Status quo izboren nasiljem i nepravdom ne može u demokraciji biti 
opravdavan na vulgarni cincarski način: «puj, pike, ne važi; što je bilo-bilo je; 
čiča miča gotova priča; tko je jamio, jamio je» 


Ta struja želi prikazati hrvatske lingviste koji se zalažu za odbacivanje 
karadžićevskih ostataka što nam još postoje u pravopisu opsesivcima patološki 
vezanima srpskim idiomom, dakle neizvornim misliocima i negativima srpske 
jezične politike. Bilo tko je pratio jezičnu politiku zna da nije tako- prije bi se 
moglo reći obratno. To je glavna argumentacija te grupe jezikoslovaca, uz 
neizbježno političko etiketiranje da promjene u pravopisu nužno znače političku 
afirmaciju kvislinške NDH koja je, ironijom sudbine, dekretom propisala 
panslavenski pravopis Zagrebačke škole, a izbacila južnoslavenski pravopis 
hrvatskih vukovaca/daničićevaca, ne osvrćući s nimalo na dostupne činjenice o 
cijelom korpusu hrvatske pismenosti. U praksi je najjači argument 
neovukovačke škole Silića i Pranjkovića dogma o hrvatskom kao «prozirnom» 
jeziku kojem odgovara jedino izgvorni pravopis, i to baš onoga oblika kakav se, 
gle čuda, stabilizirao u vrtlogu zbivanja dvije Jugoslavije. Sve što miriši na 
tvorbeno, korijenski, Zagrebačku školu,...to je pogrješno, pregaženo, 
«prevaziđeno» ili politički reakcionarno. U obranu ove struje valja reći da ne 
griješi u sljedećem: njena bi temeljna argumentacija mogla biti-pomalo 
radikalizirano- prikazana na sljedeći način: no- a kao da smo mi krivi što smo 
većinom štokavci, što nam je dubrovačka i bosanska štokavština najbujnija, te 
što su i Srbi štokavci, a oni preuzeše već dosta stilizirani jezik od nas ? Pa je li 


Elvis kriv što ima tisuće oponašatelja ? Izvornik kriv za kopiju ? Ako je kopija 
postala agresivna, pa tvrdi da je ona izvornik ? 


Iako je ova tvrdnja solidno podkrijepljena, ne stoji u jednom: karadžićevska 
stilizacija srpskoga pravopisa, iako temeljena na hrvatskoj jezičnoj baštini, nije 
puki prijeslik- sam je Karadžić bio dovoljno inventivan, kreativan i politički 
promućuran da propisi kako ih je ustrojio imaju i dosta autohtonoga, pa se 
uistinu može govoriti o srpskom pravopisu u nemalom dijelu propisa. I baš je taj 
dio, kojem nema tragova u hrvatskoj jezičnoj povijesti i koji nije primjeren ni 
jekavski stiliziranoj hrvatskoj zapadnoj štokavštini pravi predmet raspri. 


Druga struja, u kojoj su hrvatski jezikoslovni veterani Radoslav Katičić, Stjepan 
Babić i Dalibor Brozović (te niz njihovih suradnika, sličnomišljenika i učenika) 
želi promjene u kojima bi se afirmirale posebnosti hrvatskoga koje su najčešće 
bile potiskivane, a neke jednostavno i nisu imali šansu da dozriju do 
artikuliranoga problema jer su u začetku sasiječene kao ostatci hrvatske 
nacionalističke jezične ideologije. Iako je odviše simplificirano reći za ovu 
struju da joj je cilj u pravopisu afirmacija hrvatštine (ciljevi su i funkcionalniji i 
smisleniji pravopis), točno je da ta afirmacija ima kao «koletaralnu štetu», vrlo 
često, i od Pranjkovića trijumfalistički zazivano «razjednačavanje po srpskosti». 
A što se drugo moglo i očekivati nakon 70 godina Jugoslavija ? No, njegova je 
prosudba o toj pojavi samo znak vlastita promašena stava o odnosu hrvatskoga i 
srpskoga: u svom je frazemu počinio trivijalnu logičku pogrješku- post hoc, ergo 
propter hoc. 


Na kraju ovoga kratkoga prikaza dat ćemo sažetak pravopisnih muka zbog kojih 
je (ne)misleća hrvatska javnost podijena u dva tabora. 


3.2. Hrvatskomu je jeziku, kako cjelovita povijest pokazuje, po svom habitusu 
primjeren splet izgovornoga i tvorbenoga načela. Izgovorno načelo dominira 
ondje gdje je zbog glasovnih promjena (razne palatalizacije i jotacije) došlo do 
nemogućnosti očuvanja gramatičkog morfema kao nositelja smisla, semantičke 
jedinice iz koje izviru ostali gramatički oblici bez veće promjene. Tvorbeno je 
načelo primjerenije u situacijama u kojima novotvorenice čuvaju smislenu svezu 
s osnovom, a glasovne promjene (razna jednačenja) nisu takovoga stupnja da bi 
tu svezu pokidali u procesu govorenja i slušanja. I, ako se hrvatski pravopis tako 
definira, padaju u vodu sva nepotrjebna naklapanja o tom je li njeki oblik 
«fonološki primjeren» ili ne. Zagovornici pravopisnih promjena prisiljeni su 
služiti se skolastičkim cjepidlačenjima e da bi dokazali da je propis za koji se 
zalažu fonološki-a ne morfonološki, ili, horribile dictu, strašni «etimološki» ! 
Takva je omča nješto što valja odbaciti jednom i zauvijek, kao i dogmu o 


prozirnosti (proziran je i bugarski, pa ima tvorbeni pravopis) i fonološki credo 
kao tobože nedodirljivu okosnicu hrvatskoga pravopisanja, i reći: hrvatskomu je 
prikladan spoj izgovornog i tvorbenog, s dominantnijim izgovornim, no i 
značajnim tvorbenim udjelom u pravopisu. Postojeći je pravopis vrlo dobar, i 
valja ga samo stilizirati u smjeru koji možemo naznačiti ironično parafrazirajući 
Lenjinov program «izgradnje socijalizma» nakon pobjede komunističke 
revolucije u Rusiji 1922. 


Socijalizam (kao program) je elektrifikacija i industrijalizacija. 


Hrvatski pravopis (kao program) je (i)jekavizacija plus umjerena 
«etimologizacija» plus neologizacija. 


OPRJEČNI PRAVOPISNI PROPISI 


Prije no što prijeđemo na opis dvaju suprotstavljenih «pravopisnih tabora», 
ukratko ćemo spomenuti još postojeće prijedloge pravopisnih promjena, među 
kojima se ističu dva: Bulcsu Laszla i Ive Škarića. 


4.1. «Ikona» hrvatskoga jezikoslovlja Bulcsu Laszlo zalaže se za povratak na 
tvorbeno pisanje propisa još «etimoložkijih» od onih Zagrebačke škole 
(prjepisati, priepis; prjedsjedati, priedsjednik; po propisima Zagrebačke škole 
Šuleka i Vebera dugi se jat pisao kao —ie-, a kratki kao —je- (diete/djeteta); 
također, uglavnom se nije pisalo jednačenje po zvučnosti ni mjestu tvorbe, kao 
ni ispadanje njekih glasova (izkopati, podpisati, razstaviti, vjestnik, kazalištni, 
stanbeni, prehranbeni, izključivo, obćina, obkoliti, razširiti, ... No, pisalo se 
prepisati/priepis, a nekad i prepis; predsjedati/predsjednik, a jednačenje po 
zvučnosti se pojavljuje u riječima kao zdravlje (a ne sdravlje) ili zgrada (a ne 
sgrada). Unatoč nizu interesantnih prijedloga (npr. u superlativu se predlaže 
odvojeno pisanje: dobar, bolji, naj bolji; jak, jači, naj jači; također, tu je mnoštvo 
uspjelih novotvorenica koje bi uvelike pohrvatile gramatičko nazivlje), taj je 
pravopisni nacrt ostao na marginama zbog bar dva razloga: prekompliciran je za 
porabu i nije povijesno utemeljen, bar u mjeri u koojoj to tvrdi auktor. Bo, 
Laszlo izrijekom kaže da je samo tvorbeni pravopis povijesno hrvatski, dok ga 
sama hrvatska pisana baština, amalgam izgovornoga i tvorbenoga s 
dominirajućim izgovornim načelom, opovrgava i njegov propis svodi na 
radikaliziranu inačicu pravopisa Zagrebačke škole- dakle, samo jednoga, iako 
važnoga, odsječka hrvatske pravopisne prošlosti. Još je jači prigovor o 
nefunkcionalnosti takovoga načina pisanja koje bi zahtijevalo veliku pozornost i 
znanje kod samoga čina pisanja, nerijetko i mentalno naprezanje kod 
razlučivanja kako valja pisati pojedine riječi jer ljudi po automatizmu pišu na 


psihološko asocijativni način: ostavljanje grafema «tb» u riječima kao mostni, 
povi(jjestni, rastlinje, vlastnik, godištnjak,... vrlo bi vjerojatno dovelo do 
pogrješnih upisa tipa nostni, ponostno, opistni, bi(j)estno.. 


Drugi je prijedlog istaknutoga fonetičara Ive Škarića koji, nasuprot Laszlu, ide 
na pojednostavljenje hrvatskoga pravopisa i usklađivanje sa središnjom 
hrvatskom pravopisnom tradicijom do Hrvatskoga preporoda iz 1830-ih. Bez 
ulaženja u pojedinosti, Škarićev bi se prijedlog mogao sažeti na sintezu dvaju 
načela: dominantne hrvatske jekavske pismenosti od, odprilike, 1400. do 1800. i 
mjerilo koje je sam Škarić postavio za princip, a čine ga rezultati njegovih 
pokusa kao fonetičara s odabranim skupinama govornika. U prvom dijelu Škarić 
točno primjećuje da golema većina hrvatske jekavske pismenosti do 19. stoljeća 
ne razlikuje u upisu dugi i kratki jat, pa ga piše na više načina (-ie-, -ije-, -je-, - 
ye-, -iye-, ..). Po Škariću, najčešći je upis, nakon stabilizacije grafema /j/ u 
latinici upis bilo kojega jekavskoga oblika jata kao —je- (rječ, bjel, čovjek, 
djete/djeteta, uvjek, ljep, Njemac, svjet, cvjet,..), a u pravopisu se često ne 
provodi jednačenje po zvučnosti (izpisati, obkoliti, podkova,..). Glede 
«eksperimentalnoga» dijela, Škarić tvrdi da većina njegovih ispitanika ne 
razlikuje č i ć, pa predlaže da se izbaci ć i ostavi samo č (kuča, cvječe, ja ču, 
dječačič, ..). 


Škarićev je prijedlog izazvao veliku pozornost, prije svega laičke javnosti, no 
ipak je ostao na marginama jer preduboko zadire u postojeće stanje, a hrvatski 
jezik, budući da je odavno postigao elastičnu stabilnost kao bilo koji standardni 
jezik, jednostavno ne trpi tako radikalne zahvate- bilo da otežavaju pisanje kao 
Laszlov, ili olakšavaju na račun u velikoj mjeri oblikovane fizionomije, kao što 
je Škarićev (ili, po njegovu pravopisu, Škaričev). 


Kao ozbiljni pravopisni propisi ostali su oni epitomizirani imenima 
jezikoslovaca Ive Pranjkovića i Josipa Silića (taj je dvojac, kao i njihovi 
sličnomišljenici, etiketiran od «protivnika» bilo kao «ljevičarski», 
«ne/antihrvatski», «internacionalistički» ili «jugo/srbofilski», a u strasti 
polemike i «četnički»), te lingvista Stjepana Babića, Dalibora Brozovića i 
Radoslava Katičića (taj je trojac, kao i njihovi sličnomišljenici, etiketiran od 
«protivnika» kao «nacionalistički», «euro/srbofobski», «desničarski», a u strasti 
polemike i «ustaški»). Razlike ćemo među tima dvjema strujama ukratko 
prikazati na primjerima propisa, uz odgovarajuće reference i poveznice. 


4.2. Kronologija bi pojavljivanja pravopisa koji su postali oprječnima u svijesti 
javnosti bila sljedeće: autorski trojac kojeg su činili Stjepan Babić, Milan Moguš 
i Božidar Finka objavio je 1971. knjigu naziva «Hrvatski pravopis». Zbog 
naziva u kojem nije stajalo i srpsko ime, te rješenja koja su bila povratak na 


prednovosadsku tradiciju (nadčovjek, a ne natčovjek; podcijeniti, a ne 
potcijeniti), taj je pravopis politički osuđen, većina je primjeraka uništena, dok 
je manji dio prokrijumčaren u inozemstvo gdje ga je tiskala hrvatska emigracija 
u Londonu, pa je stoga poznat pod popularnim nadimkom «Londonac». Sve su 
te okolnosti pridonijele da u svijesti hrvatskih prosječnika dobije snažnu 
nacionalnu auru, iako je u većini primjera u pravopisnome rječniku zorno da se 
radi o čedu socijalizma (npr. u ilustracijama pravopisnih pravila sve vrvi od 
sindikata, partizana, NOB-a i sl.). Unitaristička je i protuhrvatska javnost širila 
glasine da se radi o «korijenskom» pravopisu koji je u političkoj svijesti 
nomenklature postao sinonim za ustaški pokret, iako je taj prozivani 
«korijenski» i «ustaški» pravopis zapravo pravopis Zagrebačke škole koji je bio 
dominantan u razdoblju od 1860-ih do 1890-ih, a njime su svoja djela napisali 
Bogoslav Šulek, Ante Kovačić, August Šenoa, Franjo Rački, J.J. Strossmayer, 
Eugen Kumičić, dijelom i A.G. Matoš i dr. Iako ništa loše ne bi bilo u tome da je 
«Londonao» i bio «korijenski», to ne odgovara stvarnosti jer su auktori htjeli 
napisati funkcionalan hrvatski pravopis, a taj je, zbog slijeda više okolnosti, 
mogao biti samo u njekim nijansama dotjerani Brozov pravopis iz 1892. Ono što 
je smetalo protuhrvatskim unitaristima- izim samoga naziva- povratak je, makar 
i djelomičan, na one segmente hrvatske pravopisne tradicije koji se nisu 
poklapali sa srpskim, pa su tako rušili jugoslavenski projekt «srpsko- 
hrvatskoga» ili «hrvatsko-srpskoga» «jezika». Prokrijumčareni primjerci 
«Londonca» ipak su, kao podstolnici, bili u lektorskoj porabi, tako da je 
hrvatska pismena javnost imala pravopisni orijentir, iako službenoga pravopisa 
nije bilo. 


Prvi korak u pravopisnoj polarizaciji došao je objelodanjivanjem «Pravopisnog 
priručnika hrvatskog ili srpskog jezika», 1986., jezikoslovaca Josipa Silića i 
Vladimira Anića. Taj je priručnik- da ne bude zabune, radi se o opsežnoj knjizi, 
bar tri puta voluminoznijoj od «Londonca»- odobren za javnu porabu, ali nije 
dobio amen kao školski priručnik. Radi se o prijeglednoj i moderno zasnovanoj 
knjizi, sustavnije zamišljenoj od «Londonca»- no, u svijesti javnosti 
kompromitiranoj i ustupcima jugounitarizmu, napose u propisima koji potvrđuju 
«novosadizam» (potcijeniti, a ne podcijeniti; natčovjek, a ne nadčovjek, kako je 
kod Broza (1892.) i Babića-Finke-Moguša (1971.)), te u pravopisnom rječniku u 
kojem ima dosta srbizama i turcizama. Iako je sama koncepcija i dio propisa 
razljutio i unitarističke jezikoslovce, srpske i hrvatske, prevladavajući je dojam 
javnosti bio da se radi o djelu projugoslavenskoga, a ne hrvatskoga 
pravopisnoga uklona. Anićev je i Silićev priručnik također dobio šaljivo ime, 
ovaj put po spojenici skraćenica prezimena auktora koja referira na medikament- 
«Ansilan». 


Svi daljni pravopisni sporovi zapravo su vođeni oko oštrije diferenciranijih 
izdanja «Londonca» i «Ansilana». «Londonao» je u samostalnoj Hrvatskoj 


doživio više izdanja, uz daljnje korekcije do posljednjega, desetoga (ne 
računajući londonsko), godine 2006. Njegovo je skraćeno izdanje sastavio 
Stjepan Babić uz pomoć svoje doktorandice Sande Ham i Milana Moguša kao 
«Hrvatski školski pravopis», 2005. «Hrvatski pravopis» Babića, Finke i Moguša 
iz 1994. službeni je pravopis u RH, dok je školski pravopis preporučen za 
upotrjebu. Četvrto izdanje «Ansilana» izašlo je kao «Pravopis hrvatskoga 
jezika», 2001., (drugo je iz 1987., a treće iz 1990. je uklonjeno zbog predočbe da 
se radi o djelu jugoslavenskoga usmjerenja, i to u vrjemenu kada je Jugoslavija 
postala definitivno izjednačena sa srpskom supremacijom), a na crti propisa 
«Ansilana» nastao je i pravopis Matice hrvatske- «Hrvatski pravopis», 2007., 
autora Lade Badurine, Ivana Markovića i Krešimira Mićanovića. 


4.3. Tehničke su pojedinosti koje razlikuju «Londonac» i «Ansilan» (ili, 
pojednostavljeno, Babićev s jedne strane i Silić- Pranjkovićev (Vladimir je Anić 
umro, pa je «pravopisnu» baklju te usmjerbe od njega preuzeo profesor 
kroatistike na Filozofskom fakultetu u Zagrebu Ivo Pranjković) uglavnom 
poznate i već spomenute. Ne ćemo ovdje govoriti o nizu ostalih propisa koji i 
čine glavninu pravopisnih pravila (sastavljeno i rastavljeno pisanje, velika i mala 
slova). Ne ćemo, također, nabrajati relevantne znanstvene i stručne radove 
pojedinih autora u kojima ovi obrazlažu i podkrjepljuju svoje stavove. Budući da 
je glavna tema ove studije politička dimenzija pravopisnih sporenja, nakon 
kratkoga prikaza ključnih pravopisnih propisa prijeći ćemo na opis ozračja, 
medijske eksploatacije i harange kojom su praćene te pojave, kao i na 
«političko-nacionalno» svrstavanje u pravopisne tabore i razloge zbog kojih je to 
tako. 


Ukratko, Babićev i Silić-Pranjkovićev pravopis razlikuju se u sljedećem: 


a) Babićev propisuje rastavljeno pisanje ne ću, ne ćeš,..., dok je kod Silića 
sastavljeno- neću, nećeš, .. 


b) u pokratama dugoga jata Babić preferira jekavski, a Silić ekavski propis. 
Tako je kod Babića ogriješiti/ogrješenje, vrijedan/vrjedniji, strijeljati/strjelica, 
priječiti/zaprjeka, brijeg/brjegovi, okrijepiti/okrjepa, 

potkrijepiti/potkrjepa, ...dok je kod Silića ogriješiti/ogrešenje, vrijedan/vredniji, 
strijeljati/strelica, priječiti/zapreka, brijeg/bregovi, okrijepiti/okrepa, 
potkrijepiti/potkrepa... 

Oba pravopisa imaju izuzetke: Babićev ima ekavsku pokratu za izvedenice 
četiriju imenica, glagola ili usklika: vrijeme (suvremen, privremen, ..), 
privrijediti (privreda), naprijed (napredak, napredovati), upotrijebiti (potreba, 
upotrebljavati, potrebit, treba, upotreba,..); kod Silića se jekavski oblici donose 
zbog tradicije jer bi ekavski zvučali neugodno za «hrvatsko uho» 


(ogrijati/ogrjev), kao i u slučaju nazočnosti prefiksa (razrijediti/razrjeđivati). 
Opći je dojam da u Babićevu pravopisu- ili, u kasnijim izadanjima koja su 
postupno eliminirala dvostrukosti kada se moglo pisati vredniji i vrjedniji, po 
želji- dominira jekavski sulik ili fizionomija, a u Silićevu ekavski. Argumenti 
koje su obojica pravopisaca i njihovi sumišljenici upotrjebljavali u obrazlaganju 
svojih rješidaba zanimljivi su, no ne i presudni jer nepristrani promatrač nema 
jednoznačnog znanstvenoga kriterija po kojem bi automatski preferirao jedan ili 
drugi način pisanja, uključiv i izuzetke. 


c) treća je razlučnica u zadržavanju ili ispuštanju grafema «t» i «d» u 
množinskim oblicima, a ponekad i sklonidbi, imenica koje završavaju na —dac, - 
dak, -tac, -tak. Tako po Babiću imamo prdac/prdci, dohodak/dohodci, 
zubatac/zubatci, patak/patci, dok je po Siliću prdac/prci, dohodak/dohoci, 
zubatac/zubaci, patak/paci. Također, vidljivo je to u primjerima sklonidbe: 
krletka/krletci ili, po Siliću, krletka/krleci. Babić čini izuzetke u tri slučaja, s 
imenicama sudac, otac i svetac koji imaju množine suci, oci i sveci. Problem 
pisanja i govorenja razradio je još u 1970-im godinama Dalibor Brozović u 
znanstvenom tekstu: «Dentali ispred afrikata- izgovaraju li se ili ne ?», a koji je 
pretiskan u Brozovićevoj knjizi «Neka bitna pitanja hrvatskoga jezičnog 
standarda», 2007. No, argumentacija na stranu, polemika se vodila uglavnom o 
stupnju «izgovorljivosti» glasova «t» i «d» u tim riječima, pokadkad uz bizarne 
primjere, iako se znalo da taj pravopisni propis prelazi granice fonologije i 
neizbježno asocira na stariji hrvatski pravopis Zagrebačke škole, dakle tvorbeni. 
Brozova nesigurnost iz 1892., kada je propisao da se pišu mladci kao množina 
od mladac, letci kao množina od letak, pojavila se kao prijepornica zbog njegova 
nejasna stava o tom što sa sličnim ostalim oblicima (ostatak- ostaci ili ostatci ?). 
Kakvi god bili stručni argumenti jedne ili druge strane, nacionalno hrvatski 
usmjerena pravopisna javnost (ako ikakva informirana javnost uopće postoji) 
doživjela je takve propise kao reafirmaciju hrvatske tradicije u pravopisanju i 
odklon od mrske i nametane srpske prakse koja se silom i tečajem vrjemena 
uvriježila kao navika i kod dijela hrvatske populacije; s druge strane, nacionalno 
indiferentni, jugofilski ili jednostavno komotni i tromi ljudi držali su (i drže) da 
se radi o proustaškom nametanju (jer je Zagrebački pravopis nametnut u 
kratkome razdoblju NDH) ili o nepotrjebnom kompliciranju u pisanju koje ruši 
ustaljene navike. 


Sljedeći korak bijaše osnutak Vijeća za normiranje hrvatskoga jezika, tijela 
kojeg je imenovala vlada 2005. (o tom postoji odluka na svemrježnim 
stranicama Instituta za hrvatski jezik i jezikoslovlje, 
http://www.ihjj.hr/dokumenti/Odluka o osnivanju Vijeca za normu hrvatsko 
ga standardnog _jezika.pdf ). Većinu su pripadnika toga vijeća činili pristaše 
Babić-Brozović-Katičićeva («Londonca»), a ne Anić-Silić-Pranjkovićeva 
(«Ansilana») pravopisa, što je i razumljivo jer većina hrvatskih lingvista 


podupire Babićeve prijedloge. Tijekom više rasprava o pojedinim pitanjima član 
Vijeća, hrvatski jezikoslovac Ivo Pranjković često je, pače skoro uvijek, ostajao 
u manjini (koju je nerijetko tvorio on sam i nitko više). Razultat je bio da je 
Vijeće prihvatilo većinu Babićevih prijedloga, a njeke je i pooštrilo- primjer je 
Babićev propis po kojem se množine imenica otac, sudac i svetac pišu oci, suci i 
sveci, dok su po odluci Vijeća poželjni oblici sudci i svetci, dok se jedino za 
imenicu «otac» predlaže množina oci, uz mogućnost pisanja otci. Generalno, 
moglo bi se reći da je Vijeće potvrdilo i obrazložilo Babićeve prijedloge, dok je 
Ivo Pranjković najčešće prilagao svoje argumente kao izdvojeno mišljenje. To 
se može vidjeti na poveznici http://www.ihjj.hr/#vijecezanormu 


Sam status Vijeća koje nije u začetku dobilo izvršne ovlasti, nego samo 
savjetodavne (iako bilo tko politički pismen zna da ta formulacija ne znači da se 
radi o njekom neformalnom ili ad hoc postavljenom i marginalnome tijelu) 
iskoristili su hrvatski mediji u senzacionalističkim pisanjima o radu Vijeća, a u 
najvećoj mjeri nezadovoljni Pranjković koji je svoje osebujno shvaćanje 
demokracije ozbiljio instrumentalizacijom Matice hrvatske i projektom 
konspirativnoga pisanja zasebnoga pravopisa, u najvećoj mjeri na crti 
«Ansilana». Da bi se bolje razumijela situacija potrjebno je detaljnije razložiti 
tko su protagonisti pravopisne zavrzlame, kakav im je status u jezikoslovlju i 
odnos prema hrvatskomu jeziku (kao i odnos prema srpskomu jeziku), kakav je 
(bio) medijski tretman cijeloga zamešateljstva, koji su društveni, financijski i 
politički motivi koji stoje iza cijele zbrke, te zašto je pravopis uopće važan da se 
oko njega diže toliko prašine. 


PROTAGONISTI SUKOBA 


5.1. Radoslav Katičić, Dalibor Brozović i Stjepan Babić najpoznatiji su 
pripadnici naraštaja hrvatskih lingvista (rođeni su između 1920. i 1930.) koji je 
prekinuo sa starijim filološkim shvaćanjima koja utjelovljavaše u Hrvata 
ponajviše jedan od najvažnijih hrvatskih filologa Tomo Maretić, a niz značajki 
im nalazimo u djelima jezikoslovaca poput Stjepana Ivšića i Petra Skoka, koji su 
obilježili međuratno i rano poratno razdoblje. Ta je filologija uglavnom slijedila 
temeljne ideje njemačke tzv. mladogramatičarske (mladoslovničarske) škole što 
je dominirala krajem 19. i početkom 20. stoljeća, a prije pojave lingvistike lege 
artis koju je zasnovao švicarski lingvist Ferdinand de Saussure, a koja se počela 
probijati u međuraću da bi u potpunosti osvojila svijet u poratnom razdoblju, 
napose od šezdesetih godina nadalje. Ne ulazeći u detalje opisa tih znanosti i 
škola, okvirno se može reći da su mladogramatičari zasnovali svoju znanost u 
ozračju empirizma i pozitivizma kraja 19. stoljeća, u velikoj mjeri pridonijeli 
poznavanju historijskoga razvitka jezika i dijalektologije, a u u manjoj sintakse. 


Povijesni razvoj jezika ne znači književni, pisani jezik, nego glasovne i 
gramatičke promjene koje su se dešavale najčešće u razdoblju u kojem nije bilo 
pisanih dokumenata (ili ih je bilo u maloj količini), pa su stoga za 
mladogramatičare bili posebno interesantni nepovijesni jezici, u njihovoj vizuri 
«nezagađeni» civilizacijom. O književnom jeziku, a kamoli standardnom, 
mladogramatičari nisu imali što reći jer nije ulazio njihovo mentalno obzorje. 


Prijekid nastupa sa strukturalnom lingvistikom de Saussurea, ruskim 
iseljeničkim lingvistima kao što su Jakobson i grof Trubeckoj, te praškom 
školom Havraneka i ostalih. De Saussure je uveo strogo promatranje jezika kao 
sustava, razlučio prošlo (dijakronijsko) od sadašnjega (sinkronijsko) stanja 
jezika, govor/parole od jezika/langue; Jakobson i Trubeckoj zasnovali su 
fonologiju kao zasebnu lingvističku disciplinu, te dali prevažne prinose stilistici 
i raznim spoznajama o jeziku kao sredstvu spoznaje i umjetničkoga izražavanja 
(Jakobson bijaše i istaknutim pripadnikom ruske avangarde i formalizma u 
kreativnoj eksploziji koja se zbila oko 1. svjetskoga rata); praški strukturalisti 
zasnovali su teoriju standardnih jezika i otvorili nova područja istraživanja 
književnoga jezika i jezika književnosti- postavivši elastičnu stabilnost kao 
glavno načelo standardnoga jezika, jezika kojim njeka etnička zajednica 
sudjeluje u međunarodnoj civilizaciji, a ostavivši nedorečenima kriterije po 
kojima bi se utvrđivalo kada njeki pisani jezik postaje književni, a kada 
književni standardni (ovdje valja napomenuti da je niz hrvatskih lingvista 
nezadovoljan uskoćom pojma standardni jezik, pa radije koristi nazivak 
književni jezik). Doda li se tomu razvoj sociolingvistike kao lingvističke 
discipline koja proučava jezik u društvenim mijenama, situacija u hrvatskome 
slučaju postaje jasnom: uoči 2. svjetskoga rata izašla je kultna knjiga hrvatskoga 
jezikoslovlja, «Razlike između hrvatskog i srpskog književnoga jezika», 1940, 
auktora prominetnih jezikoslovaca Petra Guberine (osnivača stilistike u Hrvata i 
autora u svijetu priznate verbotonalne metode) i Krune Krstića (po naobrazbi i 
psihologa; Krstić je nakon rata kao politički nepoćudna osoba našao zaštitu i 
uhljebljenje u Krležinom Leksikografskom zavodu). Ta je nevelika knjiga 
prekinula lingvističkom argumentacijom zastarjela srpsko-hrvatska 
prepucavanja o tom «čija je štokavština» i koje «nacionalne pripadnosti», te 
«tko je komu ukrao/uzeo» jezik. Razlučivši sinkroniju od dijakronije, pučke 
narodne govore i dijalekte od književnoga jezika, pisci su na svim lingvističkim 
razinama, od akcentuacije i fonologije preko tvorbe riječi do sintakse i stilistike 
pobrojali osnovne razlike između hrvatskog i srpskog jezika, zaključivši da se 
radi o bliskim i međusobno razumljivim, no različitim književnim jezicima za 
koje postoje zasebni gramatički opisi, od fonetike do stilistike. Knjigu su 
hrvatski unitaristi dočekali na nož, a srpski jezikoslovci znakovitom šutnjom. 
Daljnju je polarizaciju prekinuo 2. svjetski rat, a nakon njega je vladalo zatišje u 
kojem nije bilo značajnijih lingvističkih ostvaraja zbog sve više jačajuće 
jugounitarne politike. Od pedesetih godina jača djelatnost hrvatskoga lingvista 


Ljudevita Jonkea koji je, u stanovitoj mjeri, revitalizirao učenja strukturalizma i 
praške škole, a bio je i odgojiteljem i voditeljem spomenutoga trolista hrvatskih 
jezikoslovaca, kojih je sve veće protivljenje jezičnom unitarizmu pokrivao 
primajući udarce kao gromobran i «partijski čovjek». 


U razdoblju od kasnih 1960-ih do kraja Jugoslavije, Katičić, Brozović i Babić 
nizom su djela ocrtali novi krajolik hrvatske jezične povijesti, napisali cijelu 
knjižnicu lingvističkih studija, velike i važne prinose dali sintaksi, povijesti 
književnoga jezika, standardologiji (Katičić), dijalektologiji, fonologiji i 
standardologiji (Brozović), tvorbi riječi, standardologiji, pravopisu i jezičnom 
savjetodavstvu (Babić). Naravno, oni u tom poslu nisu bili sami: nemoguće je 
nabrojati sve prinosnike koji su dali suvrjemeni opis i propis hrvatskoga jezika, 
obradili hrvatsku jezičnu i književnu baštinu koja je bila zapostavljana zbog 
unitarističkoga mita o Vuku Karadžiću kao tobožnjem utemeljitelju književnoga 
jezika i Srba i Hrvata (i Muslimana/Bošnjaka i Crnogoraca), sudjelovali u 
polemikama s jugonacionalistima, ... Tomislav Ladan, Slavko Pavešić, Eduard 
Hercigonja, Josip Vončina, Božidar Finka, Dragica Malić, Anica Nazor, Milan i 
Milica Mihaljević, Zlatko Vince, ...samo su njeka od imena koja su obilježila to 
razdoblje. 


Nesporno je da su Babić, Katičić i Brozović, u zadnjih pola stoljeća, oblikovali i 
neusporedivo najjače obilježili ne samo hrvatsko jezikoslovlje kao znanstvenu 
disciplinu, nego i sam jezik kakav je u porabi u medijima i svim sferama života 
osim subkulturnih i u žargonima. Učbenici po kojima se uči gramatika na 
osnovnoškolskoj i srednjoškolskoj razini djela su Babića i Težaka (uz vrlo 
kvalitetne učevnike Silića, Pranjkovića i Samardžije za gimnazije), tzv. Velika 
gramatika HAZU u četiri knjige nosi njihov pečat (naravno, uz udjele ostalih 
lingvista, napose o fonetici (Škarić) i naglasku (Vukušić)); Babićevih je 
njekoliko savjetodavnih knjiga, a još više živa publicistička aktivnost u 
novinskim stupcima uvelike profilirala sulik hrvatskoga: njeki od primjera bi bili 
povratak zanaglasnice «ju» koju je vukovačka maretićevska norma potiskivala 
(«on ju vidi» mjesto «on je vidi» kao preferirani oblik); završetci na —telj koji su 
potisnuli prije uobičajenije —lac (čitatelj/čitalac); razlikovanje dativa i lokativa u 
primjerima poput komu i o kome itd. Naravno, to može izgledati kao sitnica, no 
budući da je hrvatski književni jezik konačno standardiziran krajem 19. stoljeća, 
kada je polučio gipku postojanost, njekih bitnijih promjena i nije ni moglo biti. 
Radilo se samo o stilizaciji na više polja, posebice pravopisnom, te o 
usustavljenju i pohrvaćenju norme i nazivlja u područjima morfologije, tvorbe 
riječi i sintakse, kao i obogaćenju leksika. Jedino je područje naglaska i 
akcentuacije doživjelo i doživljava veće promjene, no to je izvan opsega ovoga 
prikaza. 


U doba SFRJ ti su lingvisti morali često raditi kompromise zbog 
jugounitarističkog i (veliko)srpskoga pritiska. Kao što je rečeno, hrvatski su se i 
srpski jezici konačno uobličili tijekom 19. stoljeća, i sama njihova bliskost i 
srodnost ne bi bili većim problemom (kao što nije bila do 1918.) da su govornici 
srpskog i hrvatskoga nastavili živjeti u odvojenim državama s demokratskim 
uređenjem. No, u jednoj je državi s dvije inkarnacije, obje nedemokratske, 
praktički neizbježan bio sukob: državne su administracije, različitim 
postupcima, nasilu pokušavale stopiti ta dva jezika u jedan. Bizarnost je u tome 
što su i prevladavajuće škole u Hrvata i Srba u 19. stoljeću imale za cilj jedan 
jezik: i Ilirci, i Zagrebačka škola, i Vuk i vukovci, i skerlićevski jugonacionalisti 
i hrvatski maretićevci. Svi su težili jednom i jedinstvenom jeziku, no 
kulturnopovijesne tradicije i silnice opće nacionalne kulture pokazale su se 
jačima od kabinetskih nacrta. Glavne su se struje hrvatskoga i srpskoga 
književnoga jezika u raznim vidovima približavale i udaljavale istodobno, 
posebice krajem 19. stoljeća, vrlo su se približile u razdoblju do ubojstva 
Stjepana Radića 1928., a odonda divergiraju unatoč partijskim pritiscima 1950- 
ih i ranih 1960-ih. U tom je razdoblju, okvirno od 1970. (pojava Brozovićevih 
studija o slavonsko-bosansko-dalmatinskoj štokavštini sredine 18. stoljeća kao 
početku hrvatske standardizacije i Jonkeovih o hrvatskim filološkim školama 19. 
stoljeća, napose Zagrebačkoj) do 1986. (pojava ključnih djela Velike gramatike 
JAZU/HAZU, Babićeve «Tvorbe riječi u hrvatskome književnom jeziku» i 
Katičićeve «Sintakse hrvatskoga književnoga jezika») dan novi propis i opis 
hrvatskoga jezika, no sve to pod pritiskom i opstrukcijama jugoslavenskih i 
hrvatskih socijalističkih vlasti. 


Stoga nije teško naći izjave, tekstove i odjeljke u knjigama tih auktora u kojima 
oni govore od jednom hrvatskom ili srpskom jeziku, nazivaju ga i hrvatskosrpski 
i srpskohrvatski, tvrde da se radi o jednom standardnom jeziku- a opet kažu da 
«varijante» toga jednoga standardnoga jezika «u praksi» funkcioniraju kao 
zasebni jezici. Govorilo se o «varijantama» najčešće po zemljopisnim 
odrednicama (zagrebačka i beogradska, tu i tamo sarajevska; zapadna i istočna; 
ijekavska i ekavska), izumljivala nova terminologija za novoštokavsko narječje 
kao dijalektnu osnovicu (iako se ta dijalektna osnovica sada dovodi u pitanje)- 
novoštokavska folklorna koine, standardna novoštokavština; kadkad inzistiralo 
na jednosti «hrvatskosrpskoga», ali uz kvalifikativ da se radi o jednom, ali ne i 
jedinstvenom jeziku. Nije nam cilj pisati katalog sporova i polemika s različitim 
jezikoslovnim i političko- nacionalnim strujama u SFRJ, nego ponoviti trivijalnu 
tezu koju često zloupotrjebljavaju protivnici Babićeva pravopisa: Babić je, kao i 
Brozović i Katičić, bio prisiljen (iako je u daleko većoj mjeri odolio prisilama) 
voditi igru korak natrag-dva koraka naprijed. Cilj je tih jezikoslovaca bio jasan: 
očuvati i njegovati individualnost, izražajnost i književnu kulturu hrvatskoga 
jezika, a u teorijskom smislu postignućima suvrjemene lingvistike, napose 
strukturalizma i sociolingvistike, te raznih teorija o nastanku standardnih jezika 


pokazati i dokazati samosvojnost hrvatskoga književnoga jezika. Jezik koji je 
najčešće referenciran u jezičnopolitičkim polemikama bijaše srpski, što je i 
razumljivo: u sintaksi, naglasku ili rječniku u Jugoslavijama se, s više ili manje 
uspjeha, provodila srbizacija, a ne rusifikacija ili germanizacija hrvatskoga, a 
hrvatski nije u nomenklaturama velikih svjetskih knjižnica i političkih institucija 
trpan u isti koš s francuskom ili češkim, nego u amorfni «srpskohrvatski» u 
kojem, posebno za strance, nije bilo ničeg hrvatskoga: uglavnom su, i Nijemci i 
Makedonci i Portugalci i Slovenci i Kinezi učili ekavski srpski na svim 
razinama: naglasnoj, riječotvorbenoj, sintaktičkoj, stilističkoj. Hrvatski su 
jezikoslovci svoj posao uspješno obavili: nakon priznanja hrvatske države, 
postojao je, osim problema jednojezičnoga rječnika, niz lingvističkih studija, 
gramatika i dvojezičnih rječnika kojima se moglo «izaći u svijet». Velik je 
posao obavljen do sada (2007.) izdavanjem njekoliko jednojezičnika, 
frazeoloških rječnika, jezičnih savjetnika, prijetiscima hrvatskih gramatika i 
rječnika od 16. stoljeća nadalje, a ponajviše internetskoga Hrvatskoga 
nacionalnog korpusa u kojem je prezentiran hrvatski jezični materijal na više 
funkcionalnostilskih razina. Ostaje dosta posla na savjetodavstvu, 
dvojezičnicima azijskih i afričkih jezika, pisanju hrvatske povijesne gramatika i 
povijesnoga rječnika. 


Za Katičića, Babića i Brozovića nesporno je da su, oslobođeni totalitarnih stega, 
slobodni u izražavanju mišljenja koje ih je vodilo zadnjih pola stoljeća: hrvatski 
je jezik samosvojan jezik kojeg valja njegovati i razvijati na njegovim osnovnim 
oblikovnim načelima: tronarječnosti, pisanoj baštini staroj jedno tisućljeće i 
umjerenome jezičnom purizmu koji je bitna njegova sastavnica bar pola 
milenija. Za širu javnost najvidljivija manifestacija te skrbi za jezik rječnik su i 
pravopis. 


5.2. Suprotni pol u pravopisnom sporu čine jezikoslovci rođeni u prosjeku 10-15 
godina kasnije (iako taj «prosjek» zna varati: Vladimir Anić je bio rođen 1930., 
a godina rođenja Ive Pranjkovića je 1948.). Glavna su imena pokojni Vladimir 
Anić, zatim Josip Silić, Ivo Pranjković te njihovi isto- i sličnomišljenici mlađe 
dobi. Generalno, radi se o školovanim lingvistima-kroatistima koji su ostvarili 
zapažene prinose u područjima leksikografije i pravopisa (Anić), fonologije, 
morfonologije, standardologije i pravopisa (Silić), te sintakse, književnojezične 
povijesti i stilistike (Pranjković). Uz poneki sraz, ta skupina jezikoslovaca inače 
nije sudjelovala u jezično-političkim sporenjima koja su obilježila posljednih 
dvadesetak godina postojanja SFRJ, a u očima partijske vrhuške socijalističke 
Hrvatske koja bi, povrjemeno, oprezno pokušavala «disciplinirati» 
«nacionalističke lingviste» kao što su Brozović ili Katičić, djelovala je kao 
poželjna alternativa «nacionalistima». Bjelodan pokazatelj nalazimo u tekstu 
«Jezična problematika u funkciji nacionalističke ideologije», strogo 


povjerljivom partijskom dokumentu izrađenom u Republičkom komitetu za 
prosvjetu i kulturu SRH 1980./1981. Autor je nepoznat, no predpostavka je da 
potječe iz krugova bliskih tada već pokojnom Stanku Pekeču, a možda i Stipi 
Šuvaru ili Miki Špiljku, koji su u to vrijeme, a i kasnije, bezuspješno naumili 
«jugoslavizirati/srbizirati» hrvatski jezik, bar u imenu i rječniku. Taj je uradak 
pretiskan u knjizi «Taj hrvatski», u izdanju Školskih novina 1993., naslovljen 
kao «Kurs partijske lingvistike». Partijski strateški plan opisuje vodeće hrvatske 
jezikoslovce ovako: Dalibor Brozović («uz Katičića najlucidniji nacionalist 
među lingvistima»; «studija «Hrvatski jezik, njegovo mjesto unutar 
južnoslavenskih i drugih slavenskih jezika, njegove povijesne mijene kao jezika 
hrvatske književnosti», 1978., je strategijska uputa u taktički način ponašanja 
hrvatskim nacionalistima»; «ta strategija vodi prema dvama programima: 
minimalnom- okupiti sve Hrvate pod jednom jezičnom «kapom» i tako im 
ojačati pozicije (i u BiH) u Jugoslaviji poslije Tita (po uzoru na Tripalovu 
strategiju), i eventualno maksimalni cilj- ojačana hrvatska pozicija u Jugoslaviji 
poslije Tita omogućit će Hrvatima lakše življenje u konfederalnoj ili 
razdijeljenoj Jugoslaviji»), Stjepan Babić («jedan od najmilitantnijih 
nacionalista među lingvistima u SRH»; «s Mogušem i Finkom izradio je u duhu 
nacionalističkih težnji Deklaracije «Hrvatski pravopis» po tzv. korijenskom 
principu»). Daljnja retorika toga dokumenta ovako opisuje jezik koji su, po 
komunističkim ideolozima, profilirali Brozović, Babić i Katičić («oni forsiraju 
kroatizme i arhaizme... koji u svojoj morfološkoj strukturi podsjećaju na 
endehazijske bizarne izvedenice...i tadašnje jezično divljanje koje se posve 
uklapa u ostala krvava divljanja te marionetske državne tvorevine»; «Njihove 
nemoguće i opskurne kovanice .... po svojoj lingvističkoj strukturi odgovaraju 
jezičnom tipu ozakonjenom u korjenskom (sic !) endehazijskom pravopisu s 
jedinom razlikom što poglavnikovi jezični stručnjaci nisu imali vremena da iz 
povijesti jezika izvuku kvaziargumente za svoje nastrane jezične principe nego 
su ih normirali nožem i puškom».) 


Na str. 77. knjige «Taj hrvatski» raspravlja se o «nacionalističkom» djelovanju 
časopisa «Jezik» (kojeg je od Jonkea preuzeo Stjepan Babić i najdulje da 
uređivao, sve do u 21. stoljeće). Tako se kaže: «Bilo bi dobro taj časopis predati 
u ruke sasvim novim urednicima, npr. V. Aniću, J. Siliću, D. Škiljanu i dr. Za 
koje se može tvrditi da ne bi nastavili staru praksu časopisa, iako su 
nacionalizmom zastrašeni i s njim taktiziraju, jer su, pored ostaloga, i osobno 
izvrijeđani postupcima nacionalista u više navrata». Na stranici 94. čitamo (tekst 
se odnosi na kapitalnu Brozovićevu studiju «Hrvatski jezik, njegovo mjesto 
unutar južnoslavenskih i drugih slavenskih jezika, njegove povijesne mijene kao 
jezika hrvatske književnosti», napisanom kao uvodni tekst od preko 80 stranica 
velikoga formata u knjizi «Hrvatska književnost u evropskom kontekstu», 1978., 
a kasnije pretiskanom u kompilaciji Brozovićevih studija u knjizi «Neka bitna 
pitanja hrvatskoga jezičnog standarda», 2007.): «Na tom sastanku (14.11.1978.) 


o istoj studiji nekoliko marksistički orijentiranih lingvista s Filozofskog 
fakulteta u Zagrebu (V.Anić, J. Silić) osporili su stručnu vrijednost i znanstvenu 
zasnovanost studije». 


Sažetak bi nazora jugopartijskih dogmata bio sljedeći: 


a) dominantni lingvisti (izrijekom su spomenuti Katičić, Babić, Finka, Ladan, 
Brozović, Moguš, Vince, Jonke i još njeki) percipiraju se kao «lingvistički 
nacionalisti» koje se svjetonazorski i nacionalno-ideološki trpa u isti koš s 
ustašama i NDH, a njihovi jezikoslovni uradci kao stručna lingvistička razradba 
endehazijskih načela 


b) skupina «marksistički orijentiranih lingvista» (Anić, Silić, Škiljan) opisuje se 
kao grupa zastrašenih i šikaniranih jezikoslovaca koja je ideološki 
suprotstavljena «lingvističkom nacionalizmu» Katičića i ostalih, a partijski joj je 
dogmatski kadar izrazito sklon 


Vjerojatno je nekorektno samo prepisati jedan ex strogo-pov. dokument i iz 
njega samoga izvačiti dalekosežne zaključke. Navedeni tekst nije ključni dokaz, 
nego samo ilustracija jaza koji dijeli jezikoslovce iz skupine sklone idejama 
Babića, Brozovića i Katičića i one koji su sličnomišljenici pokojnih Anića i 
Škiljana, te Silića i Pranjkovića. Babić i ostali su bili u sukobu s komunističkom 
i jugoslavenskom ideologijom, dok su Anić i ostali bili s njom u suglasju. Babić 
i ostali su hrvatski nacionalisti, Anić i ostali su jugoslavenski marksisti. Babić i 
ostali su «desni», Anić i ostali su «lijevi». Babić i ostali su radili na profilaciji 
samosvojnosti hrvatskoga, Anić i ostali se, u najbolju ruku, nisu o toj 


... .“ « 


navodnom «jednom» hrvatskosrpskom ili srpskohrvatskom jeziku. 


U pogledu stručnosti, ne može se reći da je jedna skupina bitno nadmoćna 
drugoj, no neprijeporno je da je naraštaj Babića ostavio pravu biblioteku 
kapitalnih djela, dok je produkcija naraštaja Anić- Silić bitno siromašnija, 
posebice kolikoćom, ali i, dojam je niza drugih lingvista, djelomice i kakvoćom. 
Bitnije je to što su se i Brozović i Katičić i Babić produbljeno bavili hrvatskom 
jezičnom povijesti (točnije, periodizacijom hrvatskoga književnog i 
standardnoga jezika), dok je u kasnijem naraštaju jedino Josip Silić ostavio 
zapažene i vrijedne radove o toj problematici (oprjeka sustav-standard). Znajući 
da su i lingvisti toga naraštaja ulazili, ponekad, u sporove sa (veliko)srpskim 
jezikoslovcima (npr. Pranjković s Pavlom Ivićem i Božom Ćorićem); znajući 
također da su u pitanju posrijedi i financijski interesi nakladnika Školske knjige i 
Slavka Goldsteina; uzimajući u obzir da su Silić i Pranjković puni učinili i dalje 
čine na osuvrjemenjivanju opisa i nastave hrvatskoga jezika, ipak je sumarni 
dojam onaj što ga, na arhaični i retorikom zastarjeli način sugerira kurs partijske 


lingvistike: trojac Katičić-Babić-Brozović i njihovi sličnomišljenici jasno drže 
da je hrvatski jezik svoj i svojstven, i tako već nekih deset stoljeća. Lingvistički 
trojac Anić-Silić-Pranjković, unatoč pojedinim izjavama i tekstovima suprotno 
tvrdećima, zajedno sa svojim sličnomišljenicima smatra da je hrvatski jezik 
samo varijanta ili vid njekog nadjezika, različito zvanog, a u svijetu poznatom 
pod imenom «srpskohrvatski». Tu je korijen svih nesporazuma na pravopisnom 
i drugim jezičnim poljima. Budući da je jezik bitan dio nacionalnoga identiteta, 
te su razlike u svakodnevnome govoru nužno poprimile vulgarizirane označnice 
«hrvatskih nacionalista» ili «Hrvata» i «jugoslavenskih nacionalista/jugofila» ili 
«Jugoslavena». 


SPECIJALNI RATI PRAVOPIS MATICE HRVATSKE 


6.1. Raspadom Jugoslavije i srpskom agresijom na Hrvatsku jezično su pitanje i 
sam profil jezika, paradoksalno, došli u prvi plan kao simbol nacionalnoga 
identiteta, nabijen emocijama i isključivim stavovima, uz začudno tromo 
ponašanje hrvatskih vlasti. Od 1990. nadalje hrvatski su jezikoslovci mogli 
slobodno objavljivati radove bez osvrtanja na to «što Beograd kaže», skrbiti se o 
jezičnoj kulturi na svim razinama i nadoknaditi propušteno vrijeme u 
lingvističkome opisu hrvatskoga u temama i nijansama koje bijahu smatrane za 
politički osjetljive, pa su u doba SFRJ «gurane pod tepih». Istodobno, zemlju je 
zahvatio val spontanoga «jezičnoga nacionalizma» gdje su mnogi Hrvati, velika 
srca no mala znanja, krenuli u ljuti boj protiv «srbizama» i svih odlika u 
hrvatskome koje su smatrali za posljedice srpskoga jezičnoga nametanja u obje 
Jugoslavije. Taj je «pokret» ostavio najviše traga na polju leksika, no bilo je i 
prijedloga za uvedbu novoga hrvatskoga slovopisa digramskoga tipa koji bi 
zamijenio gajicu s dijakritikama (npr. predlagalo se cc, czicsza č),ainjeko se 
vrijeme, pa i na stručnoj razini, tražilo ili pomišljalo na ponovnu uvedbu 
tvorbenoga pravopisa kao što bijaše onaj Zagrebačke škole Šuleka i Vebera. Na 
jezičnočistunskoj razini to je dovodilo do bizarnih i nerijetko komičnih situacija: 
legendaran je slučaj «nrkoga medvjeda» kojeg su hrvatski pučki puristi, držeći 
da je pridjev «mrk» isključivo «srpski», a smeđ hrvatski (iako i srpski) nasilu 
htjeli preimenovati u «smeđega medvjeda». Protivnici toga strpani su u tabor 
jugounitarista i jezičnih srbovatelja, pa se tako i akademik Stjepan Babić, 
odprije etiketiran kao «nacionalist» i «ustaša», našao u napadanoj skupini 
«mrkomedvjedaša» -ovaj put kao «vukovao» i «jugoslovenčina». No, struja je 
pučkoga purizma opadala s vrjemenom i pozornost je javnosti zaokupilo ono što 
se percipiralo kao raskol među hrvatskim lingvistima, ponajviše na pravopisnom 
i leksičkom polju. Važnost je pravopisa i rječnika za širu javnost, inter alia, u 
tom što su to praktički jedini elementi jezikoslovlja dostupni prosječnicima koji 
se ne snalaze u zapletajima akcentuacije, fonologije, morfologije, sintakse, 
stilistike ili semantike. Na pravopis i rječnik se «naleti» u svakom novinskom 


tekstu, uputama za kućanske aparate i lijekove, imenima ulica, nadpisima 
trgovina, prijevodu filmova i drugih stranih emisija na TV. Ukratko- pravopis i 
rječnik su svenazočni, a za laike ostavljaju dojam da i oni, bez priprema i 
posebnoga učenja suvereno vladaju tim područjima te mogu ne samo imati svoje 
mišljenje- što je normalno za svaku životnu situaciju- nego i, bar djelomice, 
arbitrirati i suditi o prihvatljivosti ili neprihvatljivosti pojedinih leksema ili 
pravopisnih propisa. Jezik kao simbol nacionalnoga identiteta sveo se, u svijesti 
i aktivnostima laičke javnosti, na pravopis i rječnik. Ne ćemo ovdje razglabati o 
drugim, vrlo važnim pitanjima jezične kulture (poplava anglo-amerikanizama u 
jeziku, slaba terminološka djelatnost na više stručnih polja, napose 
prirodoznanstvenih i tehničkih, u prosjeku dosta jadno stanje analizira li se 
govor političara, spikera i drugih javnih osoba, inertno ponašanje hrvatskih 
vlasti prema afirmaciji hrvatskoga u inozemstvu, ...). Tema će nam biti jedino 
pravopisni prijepori. 


Vlast je Republike Hrvatske propustila osnovati državno tijelo koje bi radilo na 
pitanjima standardizacije hrvatskoga jezika. Zašto to nije učinjeno- a takva tijela 
postoje u većini civiliziranih zemalja, posebice srednjoeuropskih, može se samo 
nagađati. Vjerojatno je motiv za neaktivnost bila mješavina zauzetosti pitanjima 
važnim za sam opstanak naroda i države (rat, gospodarstvo, vanjska politika), 
nevoljkosti da se ostavi u međunarodnoj javnosti dojam autokratskoga miješanja 
u kulturna pitanja (budući da je ionako vlast Tuđmana i HDZ-a, koji su stvorili 
državu i pobijedili u ratu, u stranim medijima prozivana za ustašofiliju i 
provjerljivo lažnim tezama kriminalizirana kao sila koja želi povratak NDH na 
svim razinama, uključujući i jezičnu. Jedan je od primjera i podmetanje o 
tobožnjem antisemitizmu, za što je Hrvatska prozivana u Europskom parlamentu 
u Strasbourgu: «ilustracija» bijaše novi prijevod romana «Uliks» irskoga pisca 
Jamesa Joycea, što ga je napravio ugledni pjesnik i prevoditelj Luko Paljetak. 
«Motiv» za antisemitizam je nađen u tom što je auktor predhodnoga prijevoda, 
starog nekoliko desetljeća, Zlatko Gorjan, bio podrijetlom Židov. Pritom nitko 
od strasbourških klevetnika Hrvatske i Paljetka nije postavio pitanje: ako je 
Zlatko Gorjan (inače jedna od legendi hrvatskoga prevoditeljstva) tako 
«nacionalno nepoželjan», zašto se nitko nije prihvatio novih prijevoda drugih 
remek djela koje je Gorjan preveo i koja su izlazila nepromijenjena i nakon 
1990.- npr. Melvilleova «Moby Dicka» ili Musilova «Čovjeka bez svojstava» ?), 
a i stava da je jezična pitanja najbolje prepustiti inicijativi lingvista. No, sami 
lingvisti- a u ovom slučaju najutjecajniji je bio trojac Babić-Brozović-Katičić, 
gdje su prva dvojica imali zapažene uloge u tada vladajućoj stranci HDZ-u, 
pokazali su zapanjujuću dozu kratkovidnosti, naivnosti i neorganiziranosti. 
Tijekom zadnjega desetljeća 20. stoljeća gubili su se, posebno Brozović i Babić, 
u jalovim i besmislenim pokušajima da se ponovo uvede pisanje —ie- za dugi jat 
(liepo diete pjeva) što je unisono sva hrvatska javnost, bilo «desne», bilo 
«lijeve» orijentacije odbila kao nepraktično i nepotrjebno ustrajavanje na 


rješenju lošijem od postojećega; jezično je savjetodavstvo Babića u medijima 
imalo odjeka, no, uz njekoliko drugih (npr. Ladanovih), svelo se na soliranje; 
nije učinjen pravovrjemen potez da se razriješi pravopisni gordijski čvor, pa su 
dvostrukosti (pogrješka/pogreška, zadatci/zadaci) ostale sve do 2001. i protegle 
se u nepovoljnijem društvenom i medijskome ozračju, kada se vlast šestorke 
koja je zamijenila HDZ, u želji da se dopadne «svijetu», skoro grčevito 
distancirala od svega što se interpretiralo kao «hrvatski nacionalizam», a to je u 
pravopisnom pogledu značilo održavanje status quoa- nije se željelo ni usudilo 
vraćati na «hrvatskosrpski» pravopis novosadskoga uklona, ali ni iskoračiti u 
pravcu jasnijih i jednoznačnijih propisa koje se držalo «hrvatskijima» 
(pogrješka, zadatci). Tako se hrvatski pravopis, koji je vođen Babićevom 
dirigentskom palicom oprezno i neodlučno krenuo stazom pohrvaćivanja, našao 
u zrakopraznom prostoru, klateći se između zakašnjele želje eminentnoga 
hrvatskoga lingvističkoga trojca da konačno «riješi stvar» i ojačalih snaga koje 
su željele povratak na staro u mjeri u kojoj to uopće ide. Anić, Silić i Pranjković 
bili su jezikoslovci koji su tim snagama ponudili stručnu legitimaciju. 


Već je rečeno da je bitna, sućinska razlika među starijim naraštajem (Katičić, 
Brozović, Babić) i srednjim (Anić, Silić, Pranjković) ta da prvi drže hrvatski za 
samosvojan jezik, a drugi vid ili varijantu «srpskohrvatskoga» nadjezika. Unatoč 
tomu što se ta tvrdnja može pobijati Silićevim studijama o standardnom jeziku, 
u praksi je to bez posljedica: senzacionalistički Pranjkovićev interview u 
«Slobodnoj Dalmaciji» u kojem je nesuvislo tvrdio da su hrvatski i srpski jedan 
jezik na genetskoj, tipološkoj i standardološkoj razini (što je brkanje razina u 
samome naslovu), njegovo sudjelovanje u projektu kojeg je osmislio srpski 
jezikoslovac na radu u Grazu Branko Tošović, a koji ima za cilj kvantificirati 
razlike između hrvatskoga i srpskoga (zanimljiva zamisao koja postaje 
problematičnom uzmu li se u obzir nazori i osobnosti lingvista koji u tom 
sudjeluju), Anićeva izradba rječnika krcatog srbizmima i ideološki obojenoga 
(vrlo «blagonaklona» definicija natuknice «četnik» u prvome izdanju)- sve je to 
ostavilo vrlo jasan i snažan dojam o nekoj vrsti jezikoslovne jugofilije 
prevladavajuće među lingvistima srednjega naraštaja. 


6.2. Što se «pravopisnoga rata» tiče, vrlo su važnu ulogu u manipulaciji 
hrvatskom javnosti imali mediji- najviše novine, a u manjoj mjeri TV i radio. 
Tijekom 1990-ih i početkom 21. stoljeća profilirao se medijski prostor na 
državnoj razini, a u tom su prostoru dominirali dnevnici i tjednici (dvotjednici, 
mjesečnici) kojima se okvirno može, bez previše nijansi, udariti pečat 
nehrvatskoga i u nacionalnome smislu podložničkoga- bilo jugofilske, 
zapadnobalkanske ili anacionalne europoltronske provenijencije. To se najbolje 
vidjelo u recepciji dviju knjiga koje su epitomizirale oprječna pravopisna 
stajališta: Babić-Finka-Moguševa «Hrvatskoga pravopisa» u izdanju iz 2000. i 
Anić-Silićeva «Pravopisa hrvatskoga jezika» iz 2001. «Londonac» iz 2000. 


označio je prekretnicu u tom što su se autori konačno otarasili dvostrukosti i 
odbacili kvaziekavske oblike (strelica, sprečavanje) i «prefonetizirane» 
završetke u množini (dočeci, počeci), a «Ansilan» se u dvadesetprvostoljetnom 
ruhu doimao nesigurnim: pretežirao je kvaziekavske oblike i «fonetizirane» 
dočetke, što je okarakterizirano kao «novosadizam»- no, budući da se pojavio 
nakon «Londonca» iz 1994. koji je već pustio korijenje, a u izdanju 2000. još 
jače naglasio jekavsku fizionomiju pravopisa (okrjepa, sprječavanje) i djelomice 
tvorbene završetke (patci, predci), ostao je dojam da su auktori Anić i Silić bili 
prisiljeni, skoro preko volje, uzeti u obzir stvarnost i dopustiti jekavske oblike i 
tvorbene završetke. No, time su si zadali autogol koji hrvatska javnost, koliko 
god bila zainteresirana, no ipak neuka, u većoj mjeri nije ni primijetila. Bo, 
jedan je od glavnih prigovora raznim izdanjima Babić-Finka-Moguševa 
pravopisa bilo toleriranje dvostrukosti, jer pravopis po svojoj naravi ne trpi 
višeznačnost u pisanju, označujuću nestabilnost i nedorađenost. Tako su novine 
reputacije eurofilske i ne baš vidljivoga hrvatskoga nacionalnoga entuzijazma 
(Globus, Nacional, Feral, Novi list, Jutarnji list, ...) vrvjele kritikama Babićeva 
pravopisa jer on, navodno, «siluje» hrvatsku javnost, nudi «preživljene» (ili, 
bolje bi bilo reći «prevaziđene») modele, oživljava NDH na pravopisnom polju, 
mrcvari Hrvate jer ih sili da «lome jezik» i da uče nješto «neprirodno», 
«zastarjelo» i «desničarski i/ili fašistički». U tim je osvrtima, osim lažljivosti i 
tendencioznosti, došla do izražaja poslovična nepismenost hrvatskih novinara: 
«klasičan» je primjer postavljanje oprjeke «griješka» (Babić-Finka-Moguš) i 
«greška» (Anić-Silić). Golema je većina novinara pokazala da ne zna da ni 
«griješka» ni «greška» ne postoje u hrvatskom standardnom jeziku- u hrvatskom 
je ta imenica samo od svršenoga glagola, pa može biti pisana ili «pogrješka» 
(njeki ju pišu i «pogriješka», no, to se smatra nepravilnim) ili «pogreška». 
«Greške» u bilo kojem obliku ušle su iz srpskoga jezika i nemaju mjesta u 
hrvatskome standardu, o čem «internacionalistički» nastrojene hrvatske novinare 
izgleda nitko nije do sada obavijestio. Bolje informirani čitatelji su zamijetili 
nedosljednost Anića i Silića: glavni prigovor koji su upućivali Babić-Finka- 
Moguševu pravopisu, a to je da stvara nestabilnost zbog toleriranja dvostrukosti 
(moglo je i sprečavanje i sprječavanje, podaci i podatci) uklonjen je u izdanju iz 
2000. po kojem su propisani samo jekavski i tvorbeni oblici (sprječavanje, 
podatci). No, Anić-Silićev je pravopis iz 2001., jasno preferirajući kvaziekavske 
i fonetizirane oblike (sprečavanje, podaci), izrijekom ostavio mogućnost da se u 
svim pokratama dugi jat piše kao kratki, kao i da «t» i «d» ostaju u množini 
svugdje- čime su ne samo propisali dvostrukosti koje su Babić i ostali napustili 
(po Aniću i Siliću, bolje je podaci, ali može i podatci; bolje je sprečavanje, no 
može i sprječavanje), nego su ih protegnuli i na primjere u kojima ih Babić- 
Finka-Moguš nisu imali (npr. po Babiću su uvijek izvedenice imenice vrijeme 
kvaziekavske- suvremeno, privremeno, ..., kao i naprijed- napredak, 
napredovati,..., dok kod Anića i Silića može i suvremeno i suvrjemeno, 
privremeno i privrjemeno, napredak i naprjedak, napredovati i naprjedovati,..). 


Gledano sa stručnoga stajališta, Anić- Silićev je pravopis značio upravo 
povratak na i potenciranje onih slabosti koje su oštro kritizirane u prijašnjim 
izdanjima Babić-Finka-Moguševa. Nesporno je da je «Ansilan» iz 2001. po 
svojim propisima i pravopisnom rječniku obojen ekavizmima, rješenjima i 
primjerima koje prosječni govornik hrvatskoga percipira kao pretežito srpske ili 
pripadajuće srpskoj jezičnoj kulturi koja je u golemoj većini napisana na ekavici. 
Ta je psihološka dimenzija pravopisa često važnija od izgovorne: pravogovor je 
zasebna disciplina koja nikada vjerno ne odslikava pravopis, dok su vizualno 
rješenja tipa sagrešenje, unapređenje, crepovi, crevar, vredniji, 

trezniji,.. .... nepogrješivo locirani zbog jekavske osnovice hrvatskoga standarda 
kao «srpski» ili «kvazisrpski», čim se u mentalnome polju govornika hrvatskoga 
pojave jekavski oblici sagrješenje, unaprjeđenje, crjepovi, crjevar, vrjedniji, 
trjezniji, ... kao realna pravopisna opcija. 


Medijska se kampanja posebno razbuktala nakon 2001., kada su «finalizirane» 
obje pravopisne koncepcije, Babić-Finka-Moguševa, uz Katičićevu preporuku 
(jekavska uz tvorbene dočetke zbog razlikovnosti) i Anić-Silićeva, uz 
Pranjkovićevu potporu (kvaziekavska uz fonetizirane dočetke). Većina je 
hrvatskoga tiska koji se može najbolje okarakterizirati mutnim, no emocionalno 
nabijenim i obuhvatnim pojmom «masonski» (nehrvatski, jugofilski, 
zapadnobalkanski, europoltronski) u različitom stupnju (Novi list, Nacional, 
Feral, Globus, Jutranji list,..) povela pravi medijski linč protiv Babićeva 
pravopisa, rabeći u tom poslu retoriku kao preslikanu iz «kursa partijske 
lingvistike». Ne ulazeći u moguće rasčlane «teorije urote», svakomu je 
mislećemu čovjeku razvidno da se tako orkestrirana kampanja nije mogla razviti 
spontano- radilo se o pravom specijalnom medijskome ratu u kojem su 
člankopisci bili uglavnom novinari s jugokomunističkim pedigreom, kao i oni 
koji naraštajno nisu bili u tom miljeu, ali su se ideološki s njime srodili. Ti su 
tekstovi bujica nebuloza i zoran pokazatelj ideološke zatucanosti, a ponajviše 
potpunoga nepoznavanja problematike. Retorika nazočna u člancima koje su 
podpisivali Bajruši, Lasić, Dragojević, Dežulović, ... prijeslik je one koju 
nalazimo u kursu partijske lingvistike- sve vrvi od reakcije, NDH, ustaškog 
korjenskog (sic !), nazadnjaka (češće nego natražnjaka), staraca koje je pregazilo 
vrijeme, nasilja nad jezikom, lomljenja i čupanja jezika, srbofobije, 
nerazlikovanja pravopisa i pravogovora (u ovom pogledu moglo bi biti da se i ne 
radi o tendencioznosti- ti su člankopisci lingvistički toliko nepismeni da je vrlo 
vjerojatno kako ne razlikuju ortografiju od ortoepije),... Najučeniji su hrvatski 
vodeći preko leđa hrvatske javnosti svoje privatne ratove protiv svega što miriše, 
sugerirano je, u njihovim opsesivnim predočbama, na nješto «srpsko». Uzevši u 
obzir činjenicu da je produkcija rječnika i pravopisa Anića i Silića bila 
uglavnom locirana u izdavačkoj kući Slavka Goldsteina, koji se u nizu situacija 
pokazao kao umješan financijski mešetar, no i klevetnik-a ne kritičar- većega 


dijela poteza što ih je inicirala vlast predsjednika Tuđmana na crti afirmacije 
hrvatštine u više polja, situacije oko medijskoga «pijeglanja» Babića, Brozovića 
i Katičića postaje još prozirnijom. Znakovito je da se u toj hajci nisu oglašavali 
lingvisti Silić i Pranjković- tek su, iako vrlo rijetko, dali kakav dvosmislen 
interview u kojem su izricali ili trivijalnosti ili poluistine, prešućujući vlastite 
kontradikcije, slabosti i nesuvislosti vlastitih pravopisnih propisa, te selektivno i 
tendenciozno prikazujući hrvatsku pravopisnu tradiciju. Lingvističkim se 
argumentima nisu mogli služiti jer ih nije ni bilo- sve se uglavnom svelo na 
apologetiku status quoa i retorička pitanja oblika «zašto da se išta mijenja kad 
funkcionira» (što je vrlo dvojbeno). Jednostrano je i dogmatski prikazivana 
hrvatska pravopisna tradicija kao tobože izgovorna ili fonološka zbog same 
naravi hrvatskoga- što je netočno, jer prozirni jezici kao što je hrvatski imaju i 
tvorbeni pravopis (npr. slovenski i bugarski), a i tvorbena je sastavnica itekako 
nazočna u sadašnjem, pretežito izgovornom pravopisu. Ne postoji nikakav 
imperativ po kojem bi hrvatski pravopis nužno morao biti izgovorni u mjeri u 
kojoj jest, a postoje snažni argumenti, od povijesno-kulturnih do racionalno- 
razlikovnih da se u njem ojača tvorbena sastavnica (čest je primjer razlikovnost 
množina imenica poček i početak). 


Tzv. hrvatski orijentirani listovi manje su naklade i teže dostupni. Uz izuzetak 
Večernjeg lista (koji se samo uvjetno može nazvati «hrvatski orijentiranim»), 
radi se o niskonakladnim tjednicima (Hrvatsko slovo, Hrvatski list, Fokus,..). U 
tim je listovima, izuzev u Fokusu, vladala zbunjenost i nesuvislost u stavovima 
prema Babićevom pravopisu iz 2000. Stave li se na stranu kvalitetni članci 
Babićevih učenica Sande Ham i Nataše Bašić, kao i još poneki tekst stručnjaka, 
dominirale su jadikovke i lamentacije nad stanjem hrvatskoga jezika, vrlo često 
podpisane od profesora i entuzijasta Biondića, Lovrića i Milekovića koji su 
podcjenjivački i prijezirno pisali o Babićevom «vukopisu», inzistirajući da je 
«pravi» hrvatski pravopis jedino onaj Zagrebačke škole, a kojim u novije 
vrijeme pišu jedino jezikoslovci Marijan Krmpotić i Mate Šimundić, a odavno, u 
pooštrenome obliku, Bulcsu Laszlo. Taj je pristup počivao na jednostranoj i, 
esencijalno, netočnoj tvrdnji da je hrvatski pravopis do Brozova bio pretežno 
tvorbeni- dapače, bio je dominantno izgovorni, uz snažnu tvorbenu komponentu. 
Iz toga kuta, zamjerka Babiću nije u tom što je, recimo tako, «nacionalist» koji 
«siluje» jezik; u toj je vizuri Babić postao «vukovcem» i «jugofilom» koji 
beznačajnim pravopisnim promjenama radi na održavanju jezičnoga status quoa, 
a koji je po tim auktorima samo malo modificirani srpski jezik. Tako je sva 
hrvatska pismenost i književnost napisana na pretežno izgovornom pravopisu 
(od novijih navedimo samo Krležu, Ujevića, Marinkovića i Ladana, te 
jezikoslovna djela Gubrine, Katičića i Babića) zapravo na «srpskom». 
Neupućenost i primitivizam navedenih kritika nisu pridonijeli bistrenju 
pravopisnih sporova, a rezultirali su jedino s njekoliko jalovih i besmislenih 
polemika- ti su autori skoro obvezatno u svoje raspre uključivali istraživanja 


populacijske genetike, pa bi diskusija o pravopisu završavala kaosom u kojem se 
kao tema nametalo pitanje jesu li Hrvati Slaveni, postoje li «slavenski geni», te 
kakvim su jezikom Hrvati govorili prije no što su prihvatili (ako su prihvatili) 
neke slavenske jezike i dijalekte. 

Rijedak je primjer lista koji je korektno i stručno izvješćivao o većini 
pravopisnih zbivanja zagrebački «Vjesnik», najčešće iz pera Živane Morić. Uz 
Fokus, u kojem Babić bijaše piscem kolumne u kojoj je razjašnjavao nijanse 
prijepora, to je jedini list koji je bio izvorom potpunih i neiskrivljenih 
informacija. Dapače, maknemo li Babićevu kolumnu kao pristranu per se, jer je 
autor jedan od sudionika pravopisnoga «rata», «Vjesnik» je ostao, do svoga 
gašenja, jedan i jedini novinski izvor korektnih informacija. 


Dokumentaciju o pravopisnim sporovima akademik je Babić objavio u njekoliko 
brojeva časopisa «Jezik», najviše u godištima 2006. i 2007., u kojima se 
popisuju s nadnevkom i kratkim opisom pojedini tekstovi nastajući u doba 
medijskoga lova na pravopisne vještce i vještice. 


6.3. Hrvatska je vlada odlučila izaći iz nametnutoga bespuća osnivanjem Vijeća 
za normu hrvatskoga standardnoga jezika, godine 2005. Sama je odluka značila 
pozitivan iskorak u situaciji polarizacije i paralize, jer se najistaknutijim 
jezikoslovcima povjerilo da u Vijeću dođe do rješenja zamrznutoga stanja 
pravopisne konfuzije koja se odražavala u nakladništvu, školstvu, novinstvu, 
administraciji i svim poljima života povezanima s pisanom riječju. Trivijalan je 
primjer sveprisutnosti spoticanja na različite preskripcije popunjavanje obrazaca 
za prijavak poreza: po Anić-Silićevu pravopisu propis je pisanja primici i izdaci, 
dok je po Babić-Finka-Moguševu primitci i izdatci. U velikoj većini je Vijeće, 
komu je predsjednik Radoslav Katičić, a zamjenik Mislav Ježić, poduprlo sve 
glavne propise Babićeva pravopisa, a njeke je i pomaknulo u tvorbenom smjeru- 
npr. propisavši oblike množine sudci i svetci, gdje Babić ima suci i sveci. Osim 
bavljenja pravopisom, Vijeće je donijelo niz odluka koje se tiču drugih područja 
hrvatskoga, a potaknulo je, prvi puta u nekoliko zadnjih desetljeća na stručnoj i 
akademskoj razini, pitanje dijalekatske osnovice hrvatskoga- doskora svete 
krave jugoorijentiranih lingvista koji su smatrali i smatraju da hrvatski ima za 
narječnu osnovu tzv. istočnohercegovački dijalekt, što je prvi puta osporeno 
argumentima različite težine, a sam je pojam dijalekatske osnovice, 
upotrjebljavan na dosadašnji način, doveden u pitanje. Na polju pravopisnih 
propisa, glavnom neposrednom problemu zbog kojeg je i osnovano, u Vijeću je 
skoro uvijek član Ivo Pranjković ostajao u manjini- koju je vrlo često činio on 
sam- kada se radilo o glasanju za pravopisna rješenja koja su na crti Babić- 
Finka-Moguševa pravopisa iz 2000. (i kasnijih izdanja). lako poduprto 
auktoritetom (u njemu su najistaknutiji naši jezikoslovci i ljudi koji se bave 
jezikom) članova, Vijeće nije imalo i nema izvršne ovlasti da propise koje je 


formuliralo utvrdi kao važeće, nego o dobroj volji vlade- i njenoj procjeni 
mrtvim slovom. Sve je to otvorilo manevarski prostor Pranjkoviću i njegovim 
istomišljenicima da ignoriraju odluke Vijeća jer nisu donesene jednoglasice (što 
je besmisao jer nigdje u definiciji profila rada samoga Vijeća nije propisan 
konsenzus kao uvjet) i na drugim poljima kulture i medija gdje imaju utjecaj 
pokušaju progurati rješenja na crti Anić-Silićeva pravopisa. 


Vlada je deklarativno prihvatila preporuke Vijeća, a to su slijedile veće 
izdavačke kuće u Hrvatskoj (npr. Školska knjiga i Leksikografski zavod), dok se 
ostale nisu izjašnjavale, a u njihovim izdanjima nalazimo propise oba pravopisa 
(npr. i podaci i sprječavanje). Glede izdavaštva knjiga i učevnika stanje je takvo 
da se kreće putom Babićeva pravopisa, dok je situacija u pisanim medijima 
kaotična, no uz još vidljivu dominaciju Anić- Silićeva pravopisa, napose u 
«novosadskim» kvaziekavskim oblicima i «fonetiziranima» završetcima, a 
slično je ina TV. Medijski specijalni rat se ponovio u praktički svim 
pojavnostima, samo je ovoga puta meta bilo Vijeće kao takvo, a ne Babić i 
Brozović kao prije. Teže je bilo i diskreditirati članove Vijeća na dobnoj osnovi, 
kao polusenilne natražnjake, budući da su njeki od glavnih članova koji su 
čvrsto poduprli, pa i tražili još tvorbenije propise (Ježić, Brozović-Rončović), po 
godinama znatno mlađi od Ive Pranjkovića, a o preostalom auktoru Josipu Siliću 
da se i ne govori. 


Aktivnost se Ive Pranjkovića preusmjerila na Maticu hrvatsku u kojoj je imao 
dobru poziciju kao najugledniji stalni prinosnik na polju jezikoslovlja- Dalibor 
je Brozović objavljivao članke u Matičinom «Vijencu», no to bijaše 
povrjemeno. U odjelima Matice koji su se bavili jezikom, književnošću i 
filologijom Pranjković je imao niz pravopisnih istomišljenika ili 
sličnomišljenika: Vlahu Bogišića, Marka Samardžiju, pa i Mirka Petija. Tako se 
dogodilo da je došlo do pompozno najavljivanoga projekta «Matičinog 
pravopisa» koji je tobože imao «pomiriti suprotnosti». Bilo komu upoznatom sa 
situcijom bilo je jasno da je to nemoguće: moglo se opredijeliti za jednu ili 
drugu pravopisnu opciju, ili predložiti njeki treći pravopis, a od postojećih to je 
mogao biti jedino onaj Zagrebačke škole ili «korienski». Sam je posao pisanja 
pravopisa obavljen u konspirativnome ozračju, tako da se nije znalo ni tko piše 
ni po kojim načelima- kao da se radi o vojnoj operaciji. U biti, sama procedura 
toga čudnoga podhvata je bila izrazito nedemokratska, pa se može i govoriti o 
puču u dijelu Matice, a sve pod patronatom Matičina predsjednika Igora Zidića. 


Navedeni je istupima u javnosti o raznim društvenim i političkim pitanjima 
stekao auru «desničara» i «nacionalnog radikala», pa je asocijativno-psihološki 
u svijesti prosječnika povezivan s Babićevim pravopisom, kojem su lijepljene 
slične etikete. No, pokazalo se da takva pojednostavljena logika nema veze s 


realijama koje se oblikuju po načelima probitka interesnih skupina, financijskih i 
drugih manipulacija. Zidić je čvrsto stao iza pravopisa za kojeg se još nije znalo 
ni tko su mu autori ni kako će izgledati, no bilo komu upućenom u situaciju bilo 
je jasno da projekt kojem kumuje Ivo Pranjković može biti jedino na crti 
afirmacije Anić-Silićevih rješidaba u pravopisu. Tako je i bilo. 


Matica je hrvatska 2007. objelodanila «Hrvatski pravopis» autora Lade 
Badurine, Ivana Markovića i Krešimira Mićanovića. Tu dosta opsežnu knjigu 
(oko 650 stranica) recenzirali su Stjepan Damjanović, Mirko Peti i Ivo 
Pranjković, članovi, uz Igora Zidića, Vlahu Bogišića, Tonka Maroevića i 
Zorislava Lukića (Marko Samardžija je bio članom do lipnja 2006.), 
Pravopisnoga povjerenstva Matice hrvatske. Knjiga je u većem dijelu 
lijevoliberalnih medija slavljena kao ključni iskorak u stabiliziranju hrvatskoga 
pravopisa, dok su ju nacionalno orijentirani mediji dočekali «na nož». S 
«ljevice» su pljuštali komplimenti kako se radi o, eto, «neopterećenim mladim 
jezikoslovcima». Pitanje mladosti je sporno- radi se o ljudima koji su u ranim 
srednjim godinama, a osim toga je i bespredmetno jer u studijima ovakvoga tipa 
«mladost» baš i nije preporuka- svi auktori nemaju baš impresivan popis 
znanstvenih radova, što je sigurno dobrim dijelom uvjetovano njihovom dobi. 
No, to otvara drugo pitanje- odkad je manjak znanstvenih i stručnih publikacija 
vrlina ? Što u ovome surječju znači «neopterećenost» ? Ti su se jezikoslovci 
formirali u predvečerje raspada Jugoslavije i tijekom Domovinskoga rata, pa 
kako mogu biti «neopterećeni», valjda srbizmima i projugoslavenskim 
rješenjima koje propisuje Anić-Silićev pravopis ? Svo je troje pravopisaca 
diplomiralo ili doktoriralo kod Silića i Pranjkovića i, u do sada objavljenim 
radovima, jasno se svrstavaju uz Silića i Pranjkovića u prijepornicama dvaju 
pravopisnih koncepcija. Stoga se u slučaju Matičina pravopisa uopće ne može 
govoriti o njekom trećem rješenju (što bi, već je rečeno, mogao biti tek 
«korijenski» pravopis Zagrebačke škole), nego o jednostavnome produžetku 
«Ansilana» u novim prilikama i pod novim imenima. 


Ne baveći se nizom drugih pitanja koje čine pravopis (npr. i gramatičkim 
nazivljem u kojem auktori očito preferiraju međunarodno na račun hrvatskoga 
nazivlja: interpunkcija prema razgodak, sastavljeno ili rastavljeno pisanje 
složenica, velika i mala slova itd.), zaustavit ćemo se samo na dijelovima koji su 
spomenuti kao sporni: jekavski oblici i tvorbeni dočetci. 

Iz propisa o smjenjivanju ije/je/e/i/J (str. 15. do 27.) vidi se da se preferiraju 
kvaziekavski oblici uz izuzetke za koje nije objašnjeno zašto bi se poštovali kao 
izuzetci- jednostavno je tako, bez obrazložidbe. Tako je Matičin pravopis još 


.. ... 


dvostrukostima. Ilustrirat ćemo to primjerima: 


a) preferirani kvaziekavski oblici 


brijeg > bregovi; trijezan > trezniji (izuzetci su kad je suglasnik dio predmetka, a 
r + je dio korijena: razrjeđivati). No, na istoj, 18. stranici piše da «u dijelu 
hrvatske pravopisne tradicije bilježi se rje i u slučajevima kad skupina suglasnik 
+ r + je pripada istomu morfemu: grjehota, grješnik, vrjednota, strjelica i sl.». 
Nejasno je stoga je li pravilno pisati strjelica kad se preporučuje strelica, ili 
može i jedno i drugo, kako komu odgovara ? Kvaziekavski se oblici preferiraju 
u komparativima i drugim situacijama: prijek > preči, vrijedan > vredniji, 
otrežnjavati, crepara, strelast, ždrebence (čudan primjer, pitanje je pripada li ta 
riječ hrvatskomu), vrednota, grešan, Sremica, istrebljenje, ... 


b) dvostrukosti: dok kod Babića imamo jednoznačno krijes > krjesovi, lijev > 
ljevovi,.. u Matičinu pravopisu slijedi ova formulacija (str. 19.) «Pojedine 
imenice muškoga roda u množini i krate i ne krate slog, pa se stoga i pišu na dva 
načina. 


krijes > kresovi i krijesovi, lijes > ljesovi i lijesovi, lijev > ljevovi i 
lijevovi...smijeh > smjehovi i smijehovi... 


c) u završetcima koji sadrže «tb» i «d», ti se fonemi gube u sklonbi i množini, 
osim u nekim neobjašnjenim izuzetcima (str. 36.): 


boljitak > boljici 

curetak > cureci, dodatak > dodaci 

dohodak > dohoci....hitac > hici... 

krletka > krleci (i krletki) letak > leci, metak > meci 


predak > preci 


tvrtka > tvrci (i tvrtki), zadatak > zadaci... 
zagonetka > zagoneci (i zagonetki) .. 


Također piše da se suglasnici «d» i «t» mogu pisati kad se želi očuvati korijen 
riječi, obično u rjeđih i kraćih riječi: 


jadac > Gjd. jadca (i jaca) 
kutak > Nmn. kutci (i kuci) 
petak > Nmn. petci (i peci) 
usadak > Nmn. usadci (i usaci) 


Iz navedenih je primjera zorno da je Matičin pravopis samo malo preoblikovani 
«Ansilan», sa svim njegovim značajkama (tu spada i detaljan prijeslov stranih 


imena i riječi), a među kojima se ističu dvije najpoznatije: kvaziekavski uklon u 
pokratama dugoga jata i prefonetizirani završetci u pojedinim riječijma. Stoga se 
nipošto ne može govoriti o njekom trećem ili «kompromiosnom» rješenju, nego 
samo o inačici Anić- Silićeva pravopisa uz niz neobrazloženih odstupanja od 
preferiranih preskripcija. 


Konačno, može se reći da i krajem 2007., zbog inertnosti i kompromiserstva 
vlade, još nije donesena odluka kojom bi se riješio pravopisni uzao i pravopisne 
preporuke Vijeća provele u zbilji. Do tada ostaje konfuzno stanje i otvoren 
manevarski prostor za razne manipulacije i medijsko maglovanje, isključivo na 
crti već opisanih nacionalno- političkih svrstavanja. 


U međuvremenu je, do 2023. godine, došlo do niza neslavnih epizoda i 
prepucavanja u kojima se skoro nitko nije baš ,,proslavio". Pravopis Instituta za 
hrvatski jezik i jezikoslovlje neuspio je pokušaj pomirbe obje struje; ukidanje 
Vijeća za normu hrvatskoga standardnoga jezika, što je provela SDPovska 
vlada, još je više pomutilo situaciju, a u zbilji je hrvatsku pravopisnu 
problematiku gurnulo u serbokroatističkom smjeru pravopisnoga kaosa i 
održavanje dijela novosadskih normi; jedino funkcionalno djelo, na crti propisa 
Vijeća, ,,Hrvatski pravopis" Stjepana Babića i Sande Ham, 2012., 
marginalizirano je u praksi (a valja imati u vidu da bi sadanji hrvatski pravopis 
valjalo promijeniti u većom broju propisa, e da bi došlo do punijega 
usklađivanja s povijesnim kontinuitetom hrvatskoga jezika u preko pola 
tisućljeća). 


Pravopisna je norma hrvatskoga standardnoga jezika uvelike stabilna, no 
upornost stanovitoga broja parapolitičkih serbokroatističkih krugova, te inercija 
hrvatske kulturne zajednice, priječi da se dođe do suvislijega, racionalnijega, 
logičnijega i kulturnopovijesno utemeljenijega pravopisa. Za ostvaraj toga nužna 
je razvijenija jezična svijest hrvatskoga društva, kulturnih elita, te jezična 
legislativa koja bi riješila i ono malo nedorečenoga u postojećoj pravopisnoj 
normi. 


